Lifan-Z/Chinese-poetries-txt huggingface dataset:
学语雏鶑在柳阴，临行呼出翠帷深。通家不隔同年面，得路方知异日心。趁着春衫游上苑，要求国手教新音。岭梅不用催归骑，截𩍐须防旧所临。
病怯腥咸不买鱼，尔来心腹一时虚。使君不复怜乌攫，属国方将掘鼠余。老去独收人所弃，悠哉时到物之初。从今免被孙郎笑，绛帕蒙头读道书。
仙山佛国本同归，世路玄关两背驰。到处不妨闲卜筑，流年自可数期颐。遥知小槛临廛市，定有新松长棘茨。谁道茅檐劣容膝，海天风雨看纷披。
白发苍颜自照盆，董生端合是前身。独栖高阁多辞客，为著新书未绝麟。小醉易醒风力软，安眠无梦雨声新。长歌自𫍬真堪笑，底处人间是所欣。
天教日饮欲全丝，美酒生林不待仪。自漉疏巾邀醉客，更将空壳付冠师。规模简古人争看，簪导轻安发不知。更著短檐高屋帽，东坡何事不违时。
灯烬不挑垂暗蕊，炉灰重拨尚余薰。清风欲发鸦翻树，缺月初升犬吠云。闭眼此心新活计，随身孤影旧知闻。雷州别驾应危坐，跨海清光与子分。
使君置酒莫相违，守舍何妨独掩扉。静看月窗盘蜥蜴，卧闻风幔落伊威。灯花结尽吾犹梦，香篆消时汝欲归。搔首凄凉十年事，传柑归遗满朝衣。
老鸦衔肉纸飞灰，万里家山安在哉。苍耳林中太白过，鹿门山下德公回。管宁投老终归去，王式当年本不来。记取城南上巳日，木棉花落刺桐开。
老去仍栖隔海村，梦中时见作诗孙。天涯已惯逢人日，归路犹欣过鬼门。三策已应思贾让，孤忠终未赦虞翻。典衣剩买河源米，屈指新𥬠作上元。
不用长愁挂月村，槟榔生子竹生孙。新巢语燕还窥研，旧雨来人不到门。春水芦根看鹤立，夕阳枫叶见鸦翻。此生念念随泡影，莫认家山作本元。
自拨床头一瓮云，幽人先已醉浓芬。天门冬熟新年喜，曲米春香并舍闻。菜圃渐疏花漠漠，竹扉斜掩雨纷纷。拥裘睡觉知何处，吹面东风散缬纹。
载酒无人过子云，年来家酝有奇芬。醉乡杳杳谁同梦，睡息齁齁得自闻。口业向诗犹小小，眼花因酒尚纷纷。点灯更试淮南语，泛溢东风有縠纹。
宾鸿社燕巧相违，白鹤峰头白板扉。石建方欣洗牏厕，姜庞不解叹蟏蝛。一龛京口嗟春梦，万炬钱塘忆夜归。合浦卖珠无复有，当年笑我泣牛衣。
南海神龟三千岁，兆协朋从生庆喜。智能周物不周身，未免人钻七十二。谁能用尔作小冠，岣嵝耳孙创其制。君今此去宁复来，欲慰相思时整视。
活水还须活火烹，自临钓石取深清。大瓢贮月归春瓮，小杓分江入夜瓶。雪乳已翻煎处脚，松风忽作泻时声。枯肠未易禁三椀，坐听荒城长短更。
霹雳收威暮雨开，独凭阑槛倚崔嵬。垂天雌霓云端下，快意雄风海上来。野老已歌丰岁语，除书欲放逐臣回。残年饱饭东坡老，一壑能专万事灰。
参横斗转欲三更，苦雨终风也解晴。云散月明谁点缀，天容海色本澄清。空余鲁叟乘桴意，粗识轩辕奏乐声。九死南荒吾不恨，兹游奇绝冠平生。
中郎不眠仰看屋，得此古椽围尺竹。轮囷濩落非笛材，剖作袖琴徽轸足。流传几处到渊明，卧枕纶巾酒新漉。孤鸾别鹄谁复闻，鼻息齁齁自成曲。
孤松吟风细泠泠，独茧长缫女娲笙。陋哉石鼎逢弥明，蚯蚓窍作苍蝇声。瓶中宫商自相赓，昭文无亏亦无成。东坡醉熟呼不醒，但云作劳吾耳鸣。
晚途流落不堪言，海上春泥手自翻。汉使节空余皓首，故侯瓜在有颓垣。平生多难非天意，此去残年尽主恩。误辱使君相抆拭，宁闻老鹤更乘轩。
𥬞尽霜须照碧铜，依然春雪在长松。朝行犀浦催收芋，夜渡绳桥看伏龙。莫叹倦游无驷马，要将老健敌千钟。子云三世惟身在，为向西南说病容。
乞得纷纷扰扰身，结茅都峤与仙邻。少而寡欲颜常好，老不求名语益真。许迈有妻还学道，陶潜无酒亦从人。相随十日还归去，万劫清游结此因。
一落泥途迹愈深，尺薪如桂米如金。长庚到晓空陪月，太岁今年合守心。相与啮毡持汉节，何妨振履出商音。孤云倦鸟空来往，自要闲飞不作霖。
一生忧患萃残年，心似惊蚕未易眠。海上偶来期汗漫，苇间犹得见延缘。良医自要经三折，老将何妨败两甄。收取桑榆种梨枣，祝君眉寿似增川。
华发萧萧老遂良，一身萍挂海中央。无钱种菜为家业，有病安心是药方。才疏正类孔文举，痴绝还同顾长康。万里归来空泣血，七年供奉殿西廊。
森森画戟拥朱轮，坐咏梁公觉有神。白傅闲游空诵句，拾遗穷老敢论亲。东海莫怀疏受意，西风幸免庾公尘。为公过岭传新唱，催发寒梅一信春。
扁舟震泽定何时，满眼庐山觉又非。春草池塘惠连梦，上林鸿雁子卿归。水香知是曹溪口，眼浄同看古佛衣。不向南华结香火，此生何处是真依。
一篇泷吏可书绅，莫向长沮更问津。老去常忧伴新鬼，归来且喜是陈人。曾陪令尹苍髯古，又见郎君白发新。回首天涯一惆怅，却登梅岭望枫宸。
青山祇在古城隅，万里归来卜筑初。会见四山朝鹤驾，更看三李跨鲸鱼。欲从抱朴传家学，应怪中郎得异书。待我丹成驭风去，借君琼珮与霞裾。
老衍清篇墨未枯，小冯新作语尤殊。呼儿浄洗涵星砚，为子赓歌堕月湖。闻道牂江空抱珥，年来合浦自还珠。请君多酿莲花酒，准拟王乔下履凫。
乐天早退今安有，摩诘长闲古亦无。五亩自栽池上竹，十年空看辋川图。近闻陶令开三径，应许扬雄寄一区。晚岁与君同活计，如云鹅鸭散平湖。
暂著南冠不到头，却随北雁与归休。平生不作兔三窟，今古何殊貉一丘。当日无人送临贺，至今有庙祀潮州。剑关西望七千里，乘兴真为玉局游。
七年来往我何堪，又试曹溪一勺甘。梦里似曾迁海外，醉中不觉到江南。波生濯足鸣空涧，雾绕征衣滴翠岚。谁遣山鸡忽惊起，半巌花雨落毵毵。
渺渺疏林集晚鸦，孤村烟火梵王家。幽人自种千头橘，远客来寻百结花。浮石已干霜后水，焦坑闲试雨前茶。祇疑归梦西南去，翠竹江村绕白沙。
属国新从海外归，君平且莫下帘帷。前生恐是卢行者，后学过呼韩退之。死后人传戒定慧，生时宿直斗牛箕。凭君为算行年看，便数生时到死时。
曈曈晓日上三竿，客向东风竞倚栏。穿竹鸟声惊步武，入檐花影落杯盘。勿嫌步月临玄圃，冷笑乘槎向海滩。胜概直应吟不尽，凭君寄与画图看。
横空初不跨鹏鳌，但觉胡床步步高。一枕昼眠春有梦，扁舟夜渡海无涛。归来又见颠茶陆，多病仍逢止酒陶。笑说南荒底处所，祇今榕叶下庭皋。
城南钟鼓鬬清新，端为投荒洗瘴尘。总是镜空堂上客，谁为寂照境中人。红英扫地风惊晓，绿叶成阴雨洗春。记取明年作寒食，杏花曾与此翁邻。
米尽无人典破裘，送行万里一邹游。解舟又欲携君去，归舍聊须与妇谋。闻道年来丹伏火，不愁老去雪蒙头。剩买山田添鹤口，庙堂新拜富民侯。
居士无尘堪洗沐，道人有句借宣扬。窗间但见蝇钻纸，门外惟闻佛放光。遍界难藏真薄相，一丝不挂且逢场。却须重说圆通偈，千眼熏笼是法王。
镜湖敕赐老江东，未似西归玉局翁。敧枕未容春梦断，清都宛在默存中。每逢佳境携儿去，试问行年与我同。自笑余生消底物，半篙清涨百滩空。
雄豪而妙苦而腴，祇有琴聪与蜜殊。语带烟霞从古少，气含蔬笋到公无。香林乍喜闻薝卜，古井惟惭断辘轳。为报韩公莫轻许，从今岛可是诗奴。
江边阵马走千峰，问讯方知冀北空。尤物已随清梦断，真形犹在画图中。归来晚岁同元亮，却扫何人伴敬通。赖有铜盆修石供，仇池玉色自璁珑。
过淮入洛地多尘，举扇西风欲污人。但怪云山不改色，岂知江月解分身。安心有道年颜好，遇物无情句法新。送我长芦舟一叶，笑看雪浪满衣巾。
三朝遗老九门前，又见承平大有年。文母忧勤初化俗，曾孙仁孝已通天。史书元祐三千牍，乐奏坤成第一篇。欲采蟠桃归献寿，蓬莱清浅半桑田。
霜霏碧瓦尚生烟，日泛彤庭已集仙。霭霭四门多吉士，熙熙万国屡丰年。高秋爽气明宫殿，元祐和声入管弦。菊有芳兮兰有秀，从臣谁和白云篇。
凛凛重瞳日月新，四方惊喜识天人。共知若木初升旦，且种蟠桃莫计春。请吏黑山归属国，给扶黄发拜严宸。紫皇应在红云里，试问清都侍从臣。
风卷云舒合两班，曈曈瑞日映天颜。观书已获千秋镜，积德长为万岁山。腊雪未消三务起，壬人不用五兵闲。相逢父老争相贺，却笑华胥是梦间。
九霄清跸一声雷，万物欣荣意已开。晓日自随天仗出，春风不待斗杓回。行看菖叶催耕耤，共喜椒花映寿杯。欲识太平全盛事，振振鹓鹭满云台。
万人歌舞乐芳辰，长养恩深第四春。令下风雷常有信，时来草木岂知仁。璇玑已正三阶泰，玉琯初知九奏均。更欲年年同此乐，故应相继得元臣。
娲皇得道自神仙，金母长生不计年。甲子会逢三朔旦，岁星行看两周天。消兵渐觉腰无犊，种德方知福有田。彤管何人书后会，椒花椿颂一时编。
云间画鼓叠春雷，千骑寻芳戏马台。半道已逢山简醉，万人争看谪仙来。淮西按部威尤凛，历下怀仁首重回。还把去年留客意，折花临水更徘徊。
一新柱石壮严𬮱，更值西风落帽辰。不用游从夸燕子，直将气焰压波神。山川尚绕当时国，城郭犹飘广陌尘。谁凭阑干赏风月，使君留意在斯民。
罗浮山下已三春，松笋穿阶昼掩门。太白犹逃水仙洞，紫箫来问玉华君。天容水色聊同夜，发泽肤光自鉴人。万户春风为子寿，坐看沧海起扬尘。
三朝出处共雍容，岁晚交情见二公。乘兴不辞千里远，放怀还喜一樽同。嘉谋定国垂青史，盛事传家有素风。自顾尘缨犹未濯，九霄终日羡冥鸿。
绣帘朱户未曾开，谁见梅花落镜台。试问高吟三十韵，何如低唱两三杯。莫言衰鬓聊相映，须得纤腰与共回。知道文君隔青琐，梁园赋客肯言才。
乐事难并真实语，坐排用意多乖误。兴来取次或成欢，瓦钩却胜黄金注。我生祸患久不择，肯为一时风雨阻。天公变化岂有常，明月行看照归路。
别后休论信息疏，仙凡自古亦殊途。蓬山路远人难到，霜柏威高道转孤。旧赏未应忘楚国，新诗闻已满皇都。谁怜泽畔行吟者，目断长安貌欲枯。
厌暑多应一向慵，银钩秀句益疏通。也知堆案文书满，未暇开轩砚墨中。湖面新荷空照水，城头高柳漫摇风。吏曹不是尊贤事，谁把前言语化工。
野鸟游鱼信往还，此身同寄水云间。谁家晚吹残红叶，一夜归心满旧山。可慰摧颓仍健食，比来通脱屡酡颜。年华岂是催人老，双鬓无端只自斑。
故里依然一梦前，相携重上钓鱼船。尝陪大幕全陈迹，谬忝承明愧昔年。报国无成空白首，退耕何处有名田。黄鸡白酒云山约，此计当时已浩然。
浴凤池边星斗光，宴余香满上书囊。楼前夜月低韦曲，云里车声出未央。去国何年双鬓雪，黄花重见一枝霜。伤心无限厌厌梦，长似秋宵一倍长。
乘槎远引神仙客，万里清风上海涛。回首不知沙界小，飘衣犹觉色尘高。须弥有顶低垂日，兜率无根下戴鳌。释梵茫然齐劫火，飞云不觉醉陶陶。
朝阳照水红光开，玉涛银浪相徘徊。山分宿务尽宽远，云驾高风驰送来。升霞彩色敧残火，及物气焰明纤埃。可怜极大不知已，浮生野马悠悠哉。
人事千头及万头，得时何喜失时忧。只知紫绶三公贵，不觉黄粱一梦游。适见恩纶临定武，忽遭分职赴英州。南行若到江干侧，休宿浔阳旧酒楼。
投章献策谩多谈，能雪冤忠死亦甘。一片丹心天日下，数行清泪岭云南。光荣归珮呈佳瑞，瘴疠幽居弄晚岚。从此西风庾梅谢，却迎谁与马毵毵。
鸭头春水浓如染，水面桃花弄春脸。衰翁送客水边行，沙衬马蹄乌帽点。昂头问客几时归，客道秋风黄叶飞。系马绿杨开口笑，傍山依约见斜晖。
张公高躅不可到，我欲挽肩才觉难。事业已归前辈录，典刑留与后人看。诗如琢雪清牙颊，身觐飞龙吐胆肝。少负清名晚方用，白头翁竟作何官。
独鹤南飞送好音，山中桥梓共成阴。深衣伛偻如初命，卮酒从容向晚斟。城里谁家开寿域，堂东多士作儒林。清霜未落黄花在，笑折高枝绕鬓簪。
少年过了未衰颜，正在悲欢季孟间。细雨溟蒙湖上寺，东风摇荡酒中山。千金用尽终须老，百计寻思不似闲。醉里下楼知早晚，喧喧扶路笑歌还。
立着巫娥多少时，安排云雨待清词。酒酣鲁叟频相忆，曲罢周郎尚不知。海鹞无踪飞过速，云龙有报发来迟。从今莫入寻春会，为欠梅花一首诗。
千年谁复继夷齐，凛凛霜筠此鬬奇。要识苍龙联蜺意，拟容丹凤宿凰枝。扶持有伴雪应怕，裁剪无人风自吹。莫遣骚人说连理，君看高节孰如雌。
教子通经古所贤，安贫守道节尤坚。当熊遗烈传家世，投烛诸郎慰眼前。不待金花书诰命，忽惊玉树掩新阡。凯风吹棘君休咏，我亦孤怀一泫然。
杜牧端来觅紫云，狂言惊倒石榴裙。岂知野客青筇杖，独卧山僧白簟纹。且向东皋伴王绩，未遑南越吊终军。新诗过与佳人唱，从此应难减一分。
楼上新诗二百篇，三吴处士最应贤。非夷非惠真天隠，忘世忘身恐地仙。散尽黄金犹好客，归来碧瓦自生烟。灵犀美璞无人识，蔚蔚空惊草木妍。
谯门对耸压危坡，览胜无如此得多。尽见西山遮岱岭，迥分东野隔新罗。花时千圃堆红锦，雪昼双城叠白波。回首球场尤醒眼，一番风送鉴重磨。
松柏萧萧满故丘，知君怀抱尚悲秋。算来九九无多日，唱着三三忆旧游。皓月徘徊应许共，清诗妙绝不容酬。梅花社燕难相并，莫为吴娘暗泪流。
泪滴秋风不为麟，虚名何用实之宾。烝豚未害为纯孝，狸首何妨助故人。好唤游湖缘路便，难邀入社为诗频。知君颇有东山兴，喝石巌前自过春。
吾皇有意缚单于，槌破铜山铸虎符。骁将新除三十六，精兵共领五千都。周王常德须攘狄，汉帝雄才亦尚儒。君学本兼文武术，功名不必读孙吴。
消尽琼瑶云驭归，余寒犹复助风威。垂帘渐学秋霖滴，满地犹疑夜月辉。冻壤相和开荜户，流凘半释拥苔矶。可怜乌鹊饥无食，日暮空林何所依。
初见煌煌秀两岐，俄惊落硙雪霏霏。可烦都尉热承汗，绝胜临淄贫易衣。尚有清才对风月，未妨便腹贮书诗。知君货殖夸长袖，满籴千箱待一饥。
喜见西风吹麦秋，年年为逭老农忧。沾涂手足经年种，荐载珠玑一倍收。壮齿君能亲稼穑，异时我亦困耝耰。独怜紫竹堂前月，清夜娟娟照客愁。
乌啼鹊噪昏乔木，清明寒食谁家哭。风吹旷野纸钱飞，古墓累累春草绿。棠梨花映白杨路，尽是死生离别处。冥漠重泉哭不闻，萧萧暮雨人归去。
高情闲处任君弹，幽梦来时与子眠。彭泽漫知琴上趣，邯郸深得枕中仙。试寻玉轸抛何处，闲唤香云在那边。平素不须烦按抑，秦娥自解语如弦。
一轩高为黄花设，富拟人间万石君。佳本尽从方外得，异香多在月中闻。引泉北涧分清露，开迳南山破白云。此意欲为知者道，陶翁犹自未离群。
金沙泉涌雪涛香，洒作醍醐大地凉。倒浸九天河影白，遥通百谷海声长。僧来汲月归灵石，人到寻源宿上方。更续茶经校奇品，山瓢留待羽仙尝。
异味谁栽向海滨，亭亭直干乱枝分。开花树杪翻青箨，结子苞中皱锦纹。可疗饥怀香自吐，能消瘴疠暖如薰。堆盘何物堪为偶，蒌叶清新卷翠云。
人日滞留江上村，定知芳草怨王孙。题诗寄远方挥翰，扶杖登高独出门。柳色忍看成感叹，花前归思自飞翻。浮阳披冻虽才弄，已觉春工漏一元。
似闻高隠在前村，坐膝扶床戏子孙。自赏春光携桂酒，喜逢晴色款柴门。屏间带日金人活，头上迎风彩胜翻。蓬鬓扶疏吾老矣，岂能旧貌改新元。
雨过郊原一番新，寻芳车马踏无尘。普天冷食闻前古，萧寺清游属两人。不作佺期问新历，颇同之问感余春。明年归藉梨花上，应会群贤及四邻。
国老安荣心自闲，紫袍金带旧簪冠。星骑箕簸扬糠秕，斗掌权衡表汉桓。冬有愆阳嫌薄热，夏多沴气畏轻寒。赖得五贤清雅出，俾人敬慕肃容看。
潮随暗浪雪山倾，远浦渔舟钓月明。桥对寺门松迳小，槛当泉眼石波清。迢迢绿树江天晓，霭霭红霞晚日晴。遥望四边云接水，碧峰千点数鸥轻。
今日何山是胜游，乱峰萦转绕沧洲。云含老树明还灭，石碍飞泉咽复流。遍岭烟霞迷俗客，一溪风雨送归舟。自嗟尘土先衰老，底事孤僧亦白头。
浮金最好溪南景，古木楼台画不成。天籁远兼流水韵，云璈常听步虚声。青鸾白鹤蟠空下，翠草玄芝匝地生。咫尺仙都隔尘世，门前车马任纵横。
十年不向此凭栏，景象依然一望间。龙蜃吐云天入水，楼台倒影日衔山。僧于僻寺难为隠，人在扁舟未是闲。孤鹤似寻和靖宅，盘空飞去复飞还。
君如天马玉花骢，万里须臾不计功。投刃皆虚有余地，运斤不辍自成风。如何十日敲榜外，已复千篇笑语中。只恐学禅余此在，卓锥犹是去年穷。
北距飞狐信未通，夜来缚到藁街东。千年妖幻谁家妇，一国蒙茸亡是公。丘首可怜迷故土，帝羓空用起腥风。长缨俘献埋轮使，未问豺狼问此翁。
璃玻千顷照神州，此夕人间别是秋。地与楼台相上下，天随星斗共沉浮。一尘不向山中住，万象都从物外求。醉吸清华游碧落，更于何处觅瀛洲。
揽胜雷山舒啸亭，诸峰秀拱透云程。啸傲池边红日伴，舒怀巌壑白云迎。满目纵观天际迥，一腔收拾岁寒清。松花香遍银阳地，剩把新诗壮此行。
月明写炤寺林幽，最是江湖入念头。衣染炉烟金漏迥，茶烹石鼎玉蟾留。山星几点躔官舍，僧院百年过客舟。封事未投圣主意，长安此夕亦多愁。
雨后东风渐转和，扣门迁客一经过。王孙采地空珪璧，长者芳声动薜萝。正尔谪居怀北阙，聊同笑语说东坡。山林台阁原无异，促席论心酌叵罗。
花如桃李人如玉，终日看花看不足。万年枝上啭春风，七丝弦上调新曲。宝马嘶风车击毂，东市鬬鸡西市鞠。但得长留脸上红，莫辞贵买尊中醁。
湖外红花闲白花，湖边游女驻香车。秋千对起花阴乱，蹴鞠孤高柳带斜。无数小鱼真得所，一双新燕宿谁家。故园风景还如此，极目飞魂逐暮鸦。
深山草木自幽奇，四色荷花世所稀。孤独园中瞻佛眼，凝祥池上捧天衣。白公没后禅林在，王俭归来幕府非。水冷风高人不到，却怜鸥鸟日相依。
人传半隠在龙门，天启松斋遇远孙。水石蔽亏包废寺，版图磨灭指邻村。如将绿野还裴度，不见潜溪付李藩。壁土未干三易主，洛阳城里有名园。
未解子荆流可枕，冷笑陶令琴无弦。临流有耳安用洗，续弦得胶还自煎。不禁巢边黄口闹，不作竿上鲇鱼缘。但欲移床倚西壁，共师饱听松风眠。
岁晚何人念孔怀，北斋风景似南斋。夜寒几借阳城被，归兴徒穿杜子鞋。乌鸟争巢时坠屋，丛萱得雨乱侵阶。闭门朗讽闲居赋，一任红尘涨六街。
休论雪窦与云峰，且看天台剑戟丛。万水千山来阁上，一花六叶现池中。谁将色界填空界，不离香风席祖风。有底妙莲谈不尽，却成赋笔与兴翁。
荆棘芃芃百尺堆，路人云此是丛台。雨中漳浦明还灭，门外青山去又来。歌啸且从今日乐，是非谁管后人哀。靓妆炫服寻为土，不似昆明堑劫灰。
忆昔垂髫里闬间，披云常睹一峰巑。青衫白发经忧患，珥笔含香最岁寒。梦寐依稀留北省，家山迤逦近长安。下车已接樱桃会，走马西归趁一盘。
憧憧大道两京来，千骑东方最上才。岂有甘棠存故国，空余河水绕行台。松筠寂寂征君宅，箫鼓匆匆过客杯。九陌风尘归未得，不知青眼为谁开。
芝兰虽好忌当门，何况庭前恶土墩。畚锸才兴双剑出，狐狸尽去老松蹲。百年守冢真堪笑，一日开轩亦可尊。安得掷从天外去，成都石笋至今存。
前朝使节拥朱轩，乃是君家小状元。不独官资如令祖，更将学术付贤孙。上供旋捣新禾米，行部时惊旧水痕。游遍天台便归好，乔松翠竹满青门。
关塞烟尘二十秋，适持使节海山头。行衙到处皆如寺，按部经年不离舟。公举所知当勿枉，上供易足更何求。若论安便无加此，祇恐旁求第一流。
闻说长安苦戴星，公家无补祇劳形。每思肥羜心先写，今见淮山眼自青。岂乏寻常将漕挽，好留人物为朝廷。四明久已无狂客，欲问天工乞箳篂。
奉使江东知几春，此行重驾赤车轮。青绫故被留归我，白发祠郎便乞亲。老大岂堪愁桂玉，秋风依旧长鲈莼。宦途出处何须较，且与庐山作主人。
江皋萤火故𪸩𪸩，仍解穿帘夜点衣。但取见时增意思，莫嫌生处太卑微。月明敢向星中乱，天黑偏能雨里飞。今日分明知我去，何年漂泊照吾归。
何处登临散郁陶，草堂依约在东郊。笼中凡鸟迎新网，天外冥鸿委旧巢。山色茏葱𪸩彩旆，田歌呕轧杂鸣铙。青编虽有知音绝，可是无人学解嘲。
系舟江岸两相闻，弦索嘈嘈恍未分。不得长安水边见，却于湓浦夜深闻。穷愁似影长随我，乐事如年不负君。会意檀槽求一醉，世间荣辱任纷纷。
初过湖南正惨凄，朔风边雪远相随。林欺橘柚看零落，岸拆蒹葭倚倒垂。可是辋川真入画，须教梁苑遍题诗。莫言北客都无有，且与湘人当土宜。
由来地气本无天，致感中和报有年。拂槛穿帘初学舞，萦风带雨不成团。清光并入书仙府，寒色偏留逐客船。老杜题诗曾有乞，漂零今昔路人怜。
仗节传呼出紫宸，燕南蓟北望车尘。身为五郡循良守，家是三朝宿卫臣。对榻梦魂思共得，据鞍吟啸喜相亲。驿亭处处逢花发，疑是春光解送人。
天际云帆百尺开，广西移去广东回。未成老大归朝计，且喜平安出岭来。竹马共迎新使节，松斋暗锁旧莓苔。回思托荫无多日，早至潇湘欲重陪。
乘兴俄成石鼓游，可堪摇落楚江秋。巌中名字今何在，亭下潇湘古亦愁。万里再惊金马客，一家重上木兰舟。却令二水知人意，合势相邀向北流。
江上篱边见早梅，天寒地暖数枝开。为怜北客漂流远，偷报东君信息回。香气轻于新酿熟，襟怀重似故人来。舟中莫问无兼有，急急呼儿贳酒杯。
欹帆侧柂岭边归，重过东坡叩竹扉。床坐凝尘风自扫，江山无主燕空飞。门前桃李添新迳，井畔梧桐长旧围。好在江南王钓叟，为君时复晒渔衣。
何必徜徉水石间，听君言语已孱颜。三湘尽处犹逢竹，五岭回时却见山。吏案总教如雁进，灵源我且似鸥闲。天边猿鹤皆相识，惟欠携筇日往还。
孙郎卧省正当年，曾奏嘉谋玉扆边。事契且论龙虎榜，行藏休问孝廉船。从军脱略矜横槊，御魅迁流喜执鞭。莫怪子云知遇晚，勒铭终欲上燕然。
山阳过处苦匆匆，想见平生水陆冲。但有酒杯浮绿蚁，却无赋笔写游龙。江湖风浪三千里，京国鶑花一万重。他日君恩容北首，故人能作复从容。
白杨宿草几离披，忽对遗编动永思。棠棣先凋空浩叹，图书不展已多时。岂惟独负游山约，何意重看送我诗。今日山翁悲复喜，薛家门里有孤儿。
岐山四合与台平，半露园林叶未成。是处芳菲皆可惜，晚来风雨太无情。山川不改秦云色，宫室长悬陇水声。惟有故园终不见，仓庚黄鸟向人鸣。
汴上相从又几星，尚淹符竹守临泾。不须怪我头添白，且喜逢君眼暂青。旧任再游空寂寞，同年屈数半凋零。何当展尽平边策，图使秦民得敉宁。
同年事契最知名，众谓朝廷得老成。感慨共论平昔事，蹉跎还累故人情。节旄落尽髭仍黑，髀肉消残宠未惊。若过函关须北望，皑然依复俟河清。
重阳何处可登临，独有条山可共寻。世上几人能到此，樽前万事莫相侵。溪风猎猎时吹帽，菊蕊纷纷易满襟。莫为嘉辰频索醉，也须随分惜光阴。
星回律变数将终，二十年前此邑中。天令尚随新岁改，人颜那得旧时红。家无妻妾仍多难，腹有诗书可屡空。莫笑郑人欺子产，到头留得惠民功。
梁苑瑶池醉梦阑，忽随北客度燕山。马头点缀飞才密，日脚微明意尚悭。疏布久抛南海上，貂裘初袭两河间。好留幕府陪樽俎，刚被行人不放闲。
西风拔地夜飘霙，天惠胪传讲暂停。病眼昏花逋读史，高谈快论阻横经。御沟容与冰初合，苑柳扶疏叶未零。可是太平占上瑞，衰才殊不解丹青。
近市铜章泊近郊，炯无尘虑挂秋毫。含宏品汇知天大，照鉴容光仰日高。市舍柔桑围幄幕，弄风新麦泛波涛。巷歌野哭应听取，珍重吾家制锦刀。
才士生平多薄命，文章自昔少知音。增添行李妨为客，搜搅肝肠枉用心。高阁书存终覆瓿，长门赋丽偶遗金。云台幸有功名望，何必孜孜泥古今。
屈宋功成道不传，后来鸡犬各登仙。留连光景随时俗，盗窃声名至暮年。陷没李陵因北伐，漂流杜甫为南迁。耒阳郴口今吾在，谁与诛茅屋数椽。
黄宫暖律暗相催，腊后春前见蜡梅。青帝不知无蝶至，黄花先赏有蜂来。风飘嫩蕊添鶑羽，雪驾寒香入酒杯。尽道此花居第一，如何更有百花开。
久雨秋深对晚晴，近山昏黑远山明。滩头艇子排行系，水底鱼儿作队行。衰柳带风犹喜舞，残蝉送日尚能鸣。角冠藜杖何为者，独向溪边忘姓名。
官事私忧总不论，每于楼上到黄昏。江城日暮须吹角，野寺僧归自掩门。秋晚山川多草木，年丰场圃足鸡豚。人生几有渊明乐，稚子迎门酒满樽。
谁把霜林染得红，更栽绿竹与长松。家家白酒连宵醉，处处新禾彻夜舂。半落园林悬橘柚，低回门巷映芙蓉。沙鸥性在终难狎，祇解沙头印脚踪。
都城人事日烹煎，跳出都门意已仙。摩诘旧闻空一室，祖生何事忽先鞭。尘埃马上同看月，𫄨绤风中共听蝉。我复西还君北去，箕山颍水自萧然。
常笑三闾老大夫，枉将憔悴付江鱼。为儒须较身名重，入仕先将喜愠除。莫顾他门堪炙手，且教我腹可回车。此行愧乏琼瑶赠，聊比诗人一束刍。
还乡去日正迟迟，枉道相过慰所思。历国聘君良自苦，敝衣怀组欲谁欺。白杨叶上三更雨，黄菊风前一酒卮。莫道相逢是容易，与君头鬓各丝丝。
重重绛阙隠琳房，落絮飞花日正长。著作未谙青锁闼，祠官还伴紫微郎。林藏鹎鴂随鶑啭，风引酴醾助酒香。十载京城倦游客，不知身世在何乡。
伯道无儿可典刑，中郎有女最聪明。季拏却返商山葬，阿软空留洛下情。令祖六男皆磊落，名孙一女又凋零。茫茫此理终难问，忍听人间哭子声。
叹息前人布政优，手栽松竹助清幽。当年拨土人何在，今日捎云势未休。直干几排雷雨怒，细声常伴管弦愁。若为唤起王摩诘，画个浮休倚白头。
通鉴初成赐近臣，不遗疏贱布恩均。我投淮水五千里，君滞周南二十春。东观汗青身是梦，西宫削稿事如新。细思当日修书者，祇有三人今一人。
洛阳才子见长沙，自识中丹鬓未华。文武才全皆不试，丹青笔妙更谁加。老杉列在堂皇上，小景将归学士家。我有故山常自写，免教魂梦落天涯。
少年辛苦校虫鱼，晚岁雕虫耻壮夫。自是诸生犹习气，果然紫诏尽驱除。酒间李贺皆投笔，地下班扬亦引车。惟有少陵顽钝叟，静中吟撚白髭须。
闻说仙乡接濑乡，闲游诗侣礼虚皇。三潮宝派通胥浦，万叶灵杉蔽蜀冈。天地杳冥供写像，江山回合助灵祥。五云送入蓬莱岛，留与人间作道场。
日日北风吹上水，年年客思搅新秋。山长水远连三楚，物态人情又一州。隔岸晚峰如见揖，并船孤鹜似相留。因知景略非前达，身后犹须具十牛。
越客思归黯不平，闲持长笛写秦声。羡君气海如斯壮，博我词锋莫敢争。江上梅花开又落，陇头流水咽还惊。岂知不寐鳏鱼眼，独坐山堂对月明。
波穿火透本无奇，初见潮州刺史诗。当日老翁终不免，后来居士欲奚为。山中雷雨谁宜主，水底蛟龙睡不知。若使天年俱自遂，如今已复长孙枝。
五福犹来萃一门，岁寒方始见松筠。白头再喜逢知己，青眼重开为故人。当日八龙同孝友，于今二阮卜比邻。莫年不作三湘客，犹欲生还一吐茵。
雨过花开一郡忙，紫微山影照湖光。东风不费舟船力，暖日能添罗绮香。已拼今朝须尽醉，预愁明日又辞乡。饱闻冯翊无花草，唯有城头至乐堂。
柳岭相从岁屡迁，南湖同泛又经年。斋前怪石曾为枕，门外长杨忆系船。白酒一壶贤圣乐，古书千卷弟兄传。九衢尘土忙如火，握手相看思黯然。
箫韶不返九疑愁，双凤追思楚水秋。袆翟飘摇摧画壁，珮环零落挂帘钩。春深兰芷供香案，日暮乌鸢送客舟。自是江湖清绝处，后人憔悴写离忧。
出仕归来义两全，真从髫齓至华颠。儒冠绘像为三友，龟佩相辉是四贤。莫与后生论损益，且于见世作神仙。东都九老夸荣贵，未比南豳德行先。
曾为朝散已多时，起废皇恩许再为。学得子文无愠色，笑他白老强题诗。虽无妄想追前境，犹有贪心刻后期。祇向今冬求致仕，要将恩泽与孙儿。
骅骝不惜换舟行，人到归时意气生。五马未来迎使节，四弦何事作离声。焚黄此去荣归里，垂老相看老兄弟。来岁北来如访我，寄书频到利陵城。
劭农使者岭南回，上佐题舆陕道开。河水已随浮世去，条山应喜故人来。雨摧苦笋催羹臛，风飐樱桃落酒杯。我欲函关更西去，不知令尹肯相陪。
进酒彤闱盏未干，春怀元老在长安。双壶犹带崤山雪，一酌能消塞北寒。好是弟兄同受赐，更邀宾客共交欢。逡巡若遇头纲品，感激方明壮士肝。
重重翠筿蔽溪湾，石烂松枯不记年。但见桃花浮绿水，有时独鹤下青田。自然六室流钟乳，别隠三阶出洞天。身在故乡人不识，秪应徐令是丁仙。
君为天下都散汉，我是人间大丈夫。君往茅山住巌岭，我乘汴水入京都。翩翩云鹤惊飙驭，汩汩尘埃满客裾。祇看此行皆可见，不须开口说贤愚。
先生事业老空谷，弟子几多作绛纱。鹤板当年来上国，碧巌今日属僧家。松风生籁延虚室，瀑水喷珠缀鲜花。我有故山归未得，年年魂梦绕天涯。
冻云积雪黯洮泯，晏岁轺车晤过秦。夹道清渠翻白浪，绕山铁马走黄尘。归鸿袅袅宁无信，塞柳依依欲弄春。今夕帐中拼一醉，同年贤帅是乡人。
白塔摇摇波浪间，几多舟楫望禅关。天边幡影因心动，堂上潮音到海还。我拔一毛犹自苦，师除双臂信如闲。中流莫怪频回首，直到江南始见山。
台城风物已凄凄，牢落行人邂逅齐。秉烛相看如梦寐，片帆回首又东西。依依团扇秋仍好，脉脉青娥恨却低。一曲琵琶无限意，时时闲客思都迷。
清溪望处思悠悠，不独今人古亦愁。借尔碧波明似镜，照予白发莹如鸥。江山自美骚人宅，铙鼓常催过客舟。惟有角声吹不断，斜阳横起九峰楼。
清溪水底月团团，因见中秋忆去年。旱海五更霜透甲，郴江万里桂随船。昔看故国光常满，今望天涯势似偏。只恐姮娥应笑我，还将只影对婵娟。
有客尝谈解散川，偶因晴景到山前。溪流似景清无底，石壁如门翠插天。夜气结成三洞雨，春渠饮尽一州田。临行始觉房陵好，更欲迟留住一年。
随风坠露事轻儇，巧占人间欲夏天。只恐障空飞似雪，从教糁径白于绵。未央宫暖粘歌袖，扬子江清恼客船。老去强看愁底事，昏花满眼意茫然。
外家门馆未应疏，舅氏多能作大夫。才命淹回犹半刺，舟船缭绕向三吴。兴公自有游山赋，郑老宁无过海图。去国长年宜自爱，不须频叩步兵厨。
把还使节请祠真，便作吴江渐退身。凭轼几州沾惠爱，归装一味是清贫。相思欲控琴高鲤，卜宅须邀李子邻。不是荐章论再起，朝廷自重老成人。
怪底临江有竹篱，便将江水当为池。心随鸥鸟沈浮去，眼看风波起灭时。我有矴斋新作记，人传画舫旧题诗。君恩几许生归北，与我闲人把钓丝。
鲁恭感物性能驯，因把华虫赠里仁。虽有文章堪悦目，却无言语解谋身。只愁猫犬常窥汝，胡不山林远避人。好在旧笼还旧主，便当归放涧之滨。
卢杞奸邪四海忧，相君邦国自同休。分符朝去云中阙，开府南来江上州。百尺楼高瞻故国，九华山色倚晴眸。定知直道传千古，杜牧文章在上头。
半岭风吹草木香，落阶花雨送春忙。从师远借云庵卧，还我平生午枕凉。莲社缁黄常得伴，鹿门妻子亦相将。化身欲似河东柳，更向山头望故乡。
金沙泉涌雪涛香，洒作醍醐大地凉。倒侵九天河影白，遥通百谷海声长。僧来汲月归灵石，人到寻源宿上方。欲著茶经校奇品，山瓢留待羽仙尝。
井臼辛勤又一年，仗谁赍恨到重泉。离骚空纪高阳后，蓝缕过如蚡冒前。终亦有人分鼠璞，只今无俸置豚肩。男儿七尺须如戟，独掩蓬蒿扫纸钱。
钓罢收纶日既残，扁舟一叶解登湾。长歌欸乃乘风去，鸣橹咿哑趁月还。翡翠跃飞红蓼内，鸳鸯惊起白苹间。奔驰马足车尘者，回首烟波羡尔闲。
瑞麟香暖玉芙蓉，画蜡凝辉到晓红。数点漏移衙仗北，一番雨滴甲楼东。梦游黄阙鸾巢外，身卧彤帏虎帐中。报道谯门初日上，起来帘幕杏花风。
分出瑶池万怪惊，昆墟引落最高层。十分清是泉中玉，一漱寒生齿下冰。浄照更无云影杂，素光疑有露华凝。莫教明月从中现，彻底无心伴老僧。
一昨丹阳王气销，尽将豪侈谢尘嚣。衣冠不复宗唐代，父老犹能道晋朝。万岁楼边谁唱月，千秋桥上自吹箫。青山不与兴亡事，只共垂杨伴海潮。
檐低槛曲莫嫌隘，地僻草深宜昼眠。代枕暮凭溪上石，当帘时借屋头烟。倦游拂壁画山迳，贪醉解衣还酒钱。一水近通西浦路，客来犹可棹渔船。
野径荒亭草没腰，一眠聊以永今朝。放怀不管人间事，破梦时间夜半潮。玉柱刘叉诗未厌，金龟李白酒难招。知君有意寻安道，咫尺何时动画桡。
要认荒亭路不赊，浦西桥北对渔家。窗嫌日曝新栽竹，蔬占畦长未种花。壁上客来堆醉墨，篱根潮过积寒沙。被人误号陶潜宅，也学门前五柳遮。
东山十里复溪流，远客时时骋望愁。泉近榴花深洞口，亭开狮子旧峰头。一州旗色天边出，三馆芸香海上留。南北共歌公所憩，独嗟无计共英游。
旧室曾留古岸边，新亭同赏碧巌前。日生狮子峰头树，烟伴榴花洞口泉。黄叶入秋山出地，白云临晓海乘天。飘然踪迹今何定，别去江湖又一年。
四官江左皆才选，去爱存怀率在民。使者今持丹凤诏，使君新驾两朱轮。旧时再访钟陵草，和气重舒泽国春。解橐莫为迟久计，甘泉延阁待名臣。
杂树疏阴覆小亭，池塘流水自泠泠。残荷犹结高秋绿，深柳遍含斜日清。宇内谁堪千古在，眼中吾已二毛侵。旧时游侣晨星似，墙角啼蛩不可听。
远冲风雪渡钱塘，欲趁春风到故乡。百岁报刘知日短，一身许国喜心长。才名磊落传金马，旌盖辉煌出玉堂。岂若他人思陟岵，无忧靡盬不遑将。
丹葩翠叶竞妖浓，蜂蝶翻翻弄暖风。濯雨正疑宫锦烂，媚晴先夺晓霞红。芬菲剑外从来胜，欢赏天涯为尔同。却想乡关足尘土，只应能见画图中。
映窗犹剩雪余痕，瓶里梅花枕上闻。一椀镫寒听夜雨，半床毡暖卧春云。诗成始觉茶销睡，香尽翻嫌酒带醺。我是挂冠林下客，山中安乐合平分。
衙城直上有烟峦，亭在悬崖绝壁间。几个白头忘岁月，一生青眼看江山。秋风落木楼台出，暮雨笼沙鸥鹭闲。珍重京西绣衣使，作书题榜许追攀。
种竹才添十数竿，题诗已仅百余篇。有时碎影摇金地，尽日清风伴玉泉。不与爱鱼人把钓，肯教骑马客求鞭。平生最喜此君子，一洒何当听雨眠。
南亭不减北邙高，美景因公见一朝。已看溪山如在画，更传风雅似闻韶。栽桃定有仙家住，种竹宁无隠者招。秀气当为多士福，未应都放与渔樵。
天与晴来抵万金，更逢诗伯共登临。辍公一夜楞严讲，慰我十年方广心。白雪阳春虽寡和，高山流水有知音。石桥天下无双景，好尽平生得处吟。
闻说年来请洞霄，江湖奉使久勤劳。有神仙处闲方得，用老成时退更高。借宅但知新种竹，寻真想见旧栽桃。浮梁居士尘埃甚，须发而今已二毛。
九锁山中多隠仙，洞门终古掩云烟。茶生东坞偏迎日，松老西巌不记年。翠箬久藏千岁药，碧池深纳半山泉。苍崖纵使秦驱得，未信能移一柱天。
仙潭觉海唐兴善，像设𪻺琦古至今。殿柱倒书雷部火，市桥横渡木观音。窗前竹影摇金翠，风外莲香散水沉。况有弥陀新建阁，动人无限往生心。
倏忽云烟化杳冥，峰峦随处入丹青。地连药鼎汤泉沸，山带龙须草树腥。半壁绛霞幽洞邃，一川寒雹古湫灵。霓旌去后无消息，犹有仙韶动俗听。
寻得新巌冠一州，使君从此作鳌头。千年草莽埋幽致，今日衣冠成胜游。洞穴已能惊俗眼，神仙须合隠浮丘。主人将为商霖起，还许微官卜筑不。
淮海春深照月长，灵祠佳树擅孤芳。人迷三月天山雪，风逗千门汉殿香。上苑菁葱思旧赏，金闺回旋入新章。后庭遗韵歌声好，试折琼枝荐一觞。
星珠错落飞破镜，玉斧应须及时整。虽然光细轮未安，犹得山河半边影。几人矫首望婵娟，三五二八清光圆。光被四表千万年，不独长挂西南天。
忆昔父母康健时，清明携我上丘垅。如今清明我独来，却将小儿拜先冢。凝情东风泪满衣，江山虽是昔人非。儿儿问我悲何事，此意他年汝自知。
雨过濉江宿霭收，粼粼澄碧净涵秋。双桥夹锁虹垂岸，练疋长拖玉作流。白鸟孤飞天外没，青螺倒浸镜中浮。朝宗东去知何极，愿一乘槎探尽头。
北风吹雪满皇州，携手同为落魄游。霄汉路歧腾万里，江湖尘土积千忧。世情共逐飞蓬转，人事都如激浪流。只待清谈慰愁病，月明几度促归舟。
苒苒星霜七换年，故人已上碧云天。书凭去雁虽无便，路出名都亦有缘。秋晚楼台风作雪，雨余埼岸柳生烟。应烦北道开樽俎，又费公庖几万钱。
当年同望赭袍光，万事争先落彩铓。一别已经陵谷变，再来方觉路岐长。黄金久压腰间重，白笔才容柱下藏。唯愿山林息枹鼓，免教鸱隼吓鸳凰。
官是麟台却佐州，蓬瀛俱称列仙游。忆分晓色趋天阙，想对春风倚郡楼。书付塞鸿应易到，人如陇水正分流。江湖未有归耕处，何日相逢说旅愁。
清晓都门祖帐开，路人相与叹贤哉。流尘几翳看山眼，落日休停别酒杯。何待诸生留北阙，自存遗直在东台。连江四老嗟谁在，白首今朝只独来。
十里松阴蒋子山，暮烟收尽梵宫宽。夜深更向紫微宿，坐久始知凡骨寒。一派石泉流沆瀣，数庭霜竹颤琅玕。大鹏泛有抟风便，还许鹪鹩附羽翰。
恢崇儒教顿生光，天子亲来幸上庠。星弁煌煌环帝座，霜袍密密缀周行。庙祠稽首尊先圣，书义终篇劝嗣王。学道深惭非入室，此辰荣事亦升堂。
青琐身荣故国遥，除书催下紫宸朝。金籝旧学辞仙殿，玉帐新兵拥使桡。阁上云山围画壁，军中鼓角战江潮。珠玑满箧群贤什，瓦砾谁收亦谩飘。
凯还几度宴东峰，新构危亭接梵宫。势入青冥横绝壁，路盘空曲压高松。临流自笑功名薄，对酒忻逢景色重。飘泊却惭归未得，日斜坐听暮云钟。
岩前山溜洒如倾，三峡都无此景清。坐对秦宫垂箔影，静闻鲛室落盘声。好追祓禊兰亭会，疑到神仙洞府行。每羡渝南二千石，频来幽境驻双旌。
过乡昼锦剖符雄，海上蓬莱第一宫。自古胜游矜物外，于今藩阃压江东。湖山清赏绝尘境，风月高吟虚讼筒。促诏归来如汉典，出分千里入三公。
先生不是闭关人，高趣逍遥混世尘。得志须为天下雨，放怀聊占洛阳春。家无甔石宾常满，论极锱铢意始新。任使终身卧安乐，一毫何费养天真。
秀岭奇峰接钓台，乌龙直北更崔嵬。万松合处虚亭敞，千佛光中梵宇开。林外瀑泉飞朔雪，云间宝藏转春雷。攀藤更入西庵路，一听支郎语劫灰。
范公当日守江滨，本是西清献纳臣。潇洒溪山潇洒郡，太平天子太平民。棠郊遗爱今仍在，竹榭高吟迹已陈。还忆开元宋开府，相望仿佛见精神。
郡因贤守得佳名，水态山光会此亭。云外僧归穿竹坞，日边鸥下集沙汀。浮梁倒影横雌霓，宝塔张灯叠万星。不独班春行田野，重缘香火叩禅扃。
瀑布岩东转画旗，拂云穿石上霏微。抱溪修竹通千个，夹道乔松过十围。檐外一潭泓翠碧，窗间万斛溅珠玑。使君不用笙歌拥，漱玉声中岸帻归。
北渚南津路不遥，鸣驺喜过定川桥。竹间水榭涵虚碧，林外山堂对泬㵳。地占上游真塽垲，门通禅苑离尘嚣。游人未叹寻芳歇，石磴山松正后雕。
江如丁字凑城隈，长畏蛟龙鼓浪来。门表奠川聊致祷，职当求瘼愧非才。两滩涨定沙痕白，七里山晴雾雨开。放出庾家楼上月，却留宾从少徘徊。
城外溪山知几重，独怜池馆占城中。亭花不动波澜细，径石相连岛屿通。床下系舟同醉傅，尊前垂钓似仙翁。王家最数乌衣巷，莫废江南旧士风。
十里游山兴尽回，重留车骑款郊扉。中桥驾石临清港，危榭开轩挹翠微。夹道松风吹酒面，满庭花气袭人衣。殷勤更谢华亭鹤，引吭高声送我归。
韦公池阁尚依然，宾主于今不乏贤。郡内欣逢两耆俊，樽前喜会四同年。清谈自可成珠玉，真赏何须听管弦。宴罢旌旗摇暮霭，蔡经寂寞别群仙。
一丘虽小势巉然，自古登临历几贤。门惹白云常尽日，地藏灵剑不知年。清欢相与随双旆，幽趣谁能解七弦。每月来游存故事，郡中依旧有诗仙。
命相将乘傅说舟，爱山寻遍乐天游。先声汶北安千里，选胜吴西贲一丘。静见陇云生峭壁，寒知海气入危楼。锵金佳句留萧寺，剡纸朝来贵此州。
蓬岛奇峰水四环，何年涌出向人间。清池不测通沧海，宝玉长存润碧山。曾致神仙留欢咏，可令轩冕乐萧闲。谢公方为苍生起，恋恋烟萝日暮还。
窃禄都无簿领迷，得钱邀客手频携。春来佳景回三径，雪后晴波满一溪。岁月易凋青鬓色，尘埃难上白云梯。烦君枉驾惭荒索，空种梧桐待凤栖。
苍烟寒水满方塘，插架排签典籍场。喜对七贤闲把手，希逢四皓醉飞觞。林深迥出千龄干，诗就俄成万丈光。逸兴欲寻丁氏宅，云间老鹤共昂昂。
闲卧林泉与世疏，使君三度枉旌旟。未陪徐孺升宾榻，敢屈文侯式敝闾。暂掷鱼竿丝半卷，旋开松径草新锄。愧无美酒拈巾漉，难得金波款绪余。
未入柴扉即下车，茅斋挥麈缓论书。不知铜虎威权重，岂责荷衣礼貌疏。此日狂歌希鲁望，昔年能赋拟相如。箧中残藁如传后，虽枉朱轓亦不虚。
甘盘德业满天区，博学承家行有余。凤翥频观先帝诏，牙签新补相君书。晨羊不饮康衢静，夜犬无声狱犴虚。风绩已应推第一，鳌峰深处列仙居。
不爱纷华爱寂寥，松风竹月共萧萧。因随野鹤过三径，每对江鸥洗一瓢。无复尘埃沾短褐，尚思烟水泛归桡。道人肯与羲之友，飞锡重来莫待招。
绝境良辰少两全，搘筇莫倦到山巅。清谈已可忘樽俎，真乐何劳听管弦。才子就题黄绢语，高僧多讽碧云篇。孤舟欲去更回首，天半楼台生晚烟。
秋山寥旷景无涯，执手凭栏到日斜。地竦一丘容涧谷，天低四面纳云霞。凌风剧饮从吹帽，多病忘情懒插花。深羡二难兄弟好，共将岩壑占为家。
浮世谁如金石坚，吟须俄顷见皤然。登山未免怀千古，泛菊相期保百年。方外逸民犹有传，人间高爵岂如仙。良辰盛宴多遗迹，何似江南五柳贤。
万法都明一瞬中，可怜情膜久相蒙。浮云映月元非暗，病眼生花本是空。断想求真犹未悟，将心觅佛转相攻。谁能吸尽曹溪水，莫负当年祖道东。
仙才宜在道家山，却学幽人欲闭关。清燕曾陪明主问，群言已助相君删。谈围莫敌书盈腹，诗社相过酒满颜。闻道卜邻同喜慰，亦开荒径待余闲。
几年彩笔擅辞场，鬓发相饶色更苍。千里旧闻称骥𫘧，九霄安得接鸾凰。醉凭浄几抛乌帽，闲卷新诗置锦囊。治世莫将公干比，松陵风物胜清漳。
好闲不复爱轻肥，病起神清与道宜。药灶夜寒薪焰歇，书窗昼寂竹阴移。坦怀莫学途穷哭，行己应无屋漏欺。里巷游从须勉强，相逢犹记是童儿。
苏台风雨久如期，太守精诚不待祈。万廪更为来岁计，六花故就腊晨飞。静装松桂仙枝老，深壅芝兰土脉肥。衡泌栖迟墙仞远，为公何日赋缁衣。
炫晃天花著物新，壶中万景浄无尘。光辉只欲饶寒士，清洁尤宜比古人。韦白吟时飘入砚，邹枚燕处舞回茵。明年霄汉横飞去，应踏繁霙拜玉宸。
千里江山入郡楼，凭栏乍喜密云浮。冷光交映天峰色，余润遥随笠泽流。民叠袴襦看不厌，客丛簪履赏应留。野人乘兴狂吟外，引鹤披蓑上钓舟。
玉烛均调应改元，贤侯喜雪望尧天。暗声撒竹高斋夜，瑞彩连云画戟前。千里湖山成洞府，万家觞咏展宾筵。应怜陋巷袁安卧，拥褐孤吟又过年。
碧瓦犹藏腊雪寒，东杓初向斗旁观。雪垂华旦天京远，雉舞条风野老欢。官柳嫩黄迎皂盖，园蔬新绿委金盘。诗才例作姑苏守，一曲阳春喜岁端。
满目红尘汩没深，谁能世事总无心。买松野老栽成径，觅竹山僧种满林。薄酒时斟资道气，好诗频讽涤烦襟。凤雏光显门庭喜，应笑陶潜责子吟。
快楫轻纶笠与衣，闲将四物挂柴扉。江头夜雪好披去，湖上春光宜棹归。静处无忧嫌印绶，贫中有味胜轻肥。兴来愿借君毋吝，渺渺烟波一叶飞。
春华急似晓天星，谁得年年鬓发青。露濯浅深枝上锦，风吹离合水中萍。吟余金谷香随步，书罢兰亭酒欲醒。拟把冽泉同一酌，为君林下洗寒瓶。
九曲堙沦茂苑荒，吴人谁复怨吴王。莫言故国千秋远，知是仙家几日长。湖上只夸浮海相，里中休笑效颦娘。旧时芳径今犹在，但属渔樵自采香。
身在尘劳未免忧，伤春伫立碧江头。回肠只𣨼千钟饮，方寸那容万斛愁。懒着锦袍凌巨浪，好乘黄犊傍高丘。池塘得句频相示，直把珠玑为暗投。
奇姿须赖接花工，未必妖华限洛中。应是春皇偏与色，却教仙女愧乘风。朱栏共约他年赏，翠幄休嗟数日空。谁就东吴为品第，清晨子细阅芳丛。
佳景更同民共乐，俊髦皆集盛飞觞。花随客醉还成句，柳赠人行欲断肠。斜月上时霞散绮，暖风来处寝凝香。华年惜过须心赏，富贵丛身逼鬓霜。
通波堤上几秋千，花接遥山柳接天。故里松楸沾雨露，神都池苑隔云烟。耕桑交劝红尘外，罗绮分游画舫边。暂歇甘棠随众望，不禁野岸更闻鹃。
花如步障草如茵，万景繁华在此旬。金印谁来夸故里，密章燔了贲慈亲。莫看白发兴千感，好共朱轓醉一春。俱是诗人兼富贵，只疑元白是前身。
贤守忧劳鬓欲霜，通宵霡霂满吴疆。五湖水阔鱼龙喜，九曲尘清桧柏香。更入高乡多𫁂䅉，虽当浅处泛艅艎。为霖事业传家世，润泽应难限一方。
一雨欢心几万家，预期舂稻博流霞。低侵沪渎田交岸，高傍支山水满车。叶幄谩沾桃李实，堤奁暗长芰荷花。丰年阖境浑无事，闲把诗毫放两衙。
天意分明应鲁雩，高坛晨拜紫袍濡。禽窥旧井寒泉长，鱼泳新荷涸辙苏。敏政有余闲利刃，清诗无颣掷灵珠。夏畦蒙润秋皋稔，颜巷销忧卒岁娱。
茹蔬酌水度清晨，自是浮生洁静身。好事频过三径晚，爱闲惜别五湖春。品泉暗识南零味，鉴茗多藏北苑真。且著青袍居膝下，少年未羡折腰人。
兰膏未耗结花新，花自无情喜在人。生向轻笼先得地，开从细焰别装春。飞蛾虽绕光难掩，梦蝶初回色尚匀。更待玉堂清夜直，赐来莲烛影相邻。
农畴已种圃畦青，高卧丘园自放情。客少不嫌三径湿，年丰休叹一瓢清。残鶑喜向风前啭，病鹤犹能月下鸣。千载令名如有得，莫愁轩冕老无成。
我曾折桂向蟾宫，君有文华似彩虹。连蹇未酬平日愿，笑歌犹得故乡同。不才甘作耕岩叟，有志宜为结驷翁。穷达由来都似梦，几人曾是黑头公。
儒者须看万卷书，古人精博固难如。残编莫惜装褫费，旧迹堪怜缮写初。轻拨蠹虫文未损，平齐缃帙架无虚。白头更且穷经艺，谁道忘筌便得鱼。
坐局偷闲步小桥，风随秋叶过轩萧。愁多万斛量难尽，饮欠千钟困易销。笠泽狂歌方继陆，海门高隠莫如焦。昔时委吏犹堪处，谁道仓公厌寂寥。
高轩相约访柴关，潇洒如君会合难。雨径偕行穿履湿，风亭久伫袷衣寒。百忙好向闲中息，万动宜当静处看。公暇再来应不倦，东篱金蕊未凋残。
晓来乘兴步高冈，便就幽斋作醉乡。邻寺楼台分两面，一家池馆得中央。南坡嫩橘寒倾日，北牖疏筠小带霜。更待怪松擎积雪，莫辞访戴举瑶觞。
闲钓松陵阅岁多，家林终日对烟萝。茹芝深隠惭商皓，献璧求知笑卞和。静送征鸿云外翼，吟看老桂月中柯。洛阳年少材惊俗，车马犹从陋巷过。
世间如幻此生浮，宁典仙祠不典州。决胜金城勋烈茂，宣风玉垒治声优。远移遁迹无嘶马，旧得调元问喘牛。耆俊如公宜大用，行闻召节趣兰舟。
平生气节薄青云，不任机心只任真。金为散多虚越橐，衣从洗浄远京尘。吟随猿鹤沧洲晚，醉赏鶑花茂苑春。仰止高贤同里闬，扫门羞未效前人。
北窗二纪傲羲皇，节比渊明事更光。共喜遐龄垂紫绶，莫嫌猛退弃铜章。文房句就心常佚，药鼎功成寿转长。七品官阶三品服，满斟绿醑醉春阳。
久脱朝衣袭野裳，亲逢盛旦日重光。耕田凿井尧民事，垂组怀黄汉服章。诸老相欢陶圣治，两宫遥祝与天长。谪仙才调今谁是，肯解金龟燕夕阳。
数年解绂隠林扉，乘兴频来访习池。老似乐天兼少病，官如叔夜又能诗。身闲幸与耆英接，学浅虚蒙国士知。白雪佳章难复继，策驽追骥自嫌疲。
挺生贤德对耆英，岁物皆新气淑清。年至七旬人已少，子为四品世称荣。紫泥屡捧门多庆，华发虽稠体益轻。欲比遐龄何所似，蟠桃结实老仙京。
星杓指未月增弦，神选良时协半千。恭慎动遵长乐意，洁清能绍冀王贤。缓垂相印淹公论，坚请州符避剧权。四十拥旄非不贵，更看黄发珥貂蝉。
盛世高门福两全，星辰粹气萃为贤。钓璜韬略传三叶，斋钺风棱积十年。阴德在人宜寿考，清才脱俗恐神仙。寒儒欲继崧高颂，不独生申但美宣。
柱史仙翁旧指枝，生贤左右太平基。居留成就昭陵后，赐告从容故里时。筹策久为当世重，勋劳方受两宫知。欲祈天锡公眉寿，更过芳莲叶上龟。
当年弧矢设门阑，英气钟于曲阜间。名覆金瓯新品地，香盘密印旧家山。腰边龟组光华动，膝下龙驹礼法闲。五福俱全谁跂及，流霞为寿日开颜。
武德阴功积在民，既生太姒复生申。手提将钺虽三世，身到台衡始二人。膝下龙驹环寿斝，日边凤使捧恩纶。沙堤筑就朱衣引，富有青春尚四旬。
宣制初闻下玉墀，又逢盛事协熊罴。青霄灵昴凝祥久，紫府蟠桃结实奇。养志增添龟鹤算，避权辞让凤凰池。从今若校中书考，屈指当如郭子仪。
四纪勋荣动冕旒，倦趋黄阁傍沧洲。名如白傅身尤贵，才继微之德更优。千载神龟巢叶稳，九霄老凤带雏游。蓬莱水浅公犹健，辉照东南对斗牛。
幅巾短褐对江云，闲把群经自讨论。鲁泮未能开后学，虞庠岂称讲微言。羸驹久绝腾骧望，病木犹沾化育恩。蒋径虽荒陶菊在，徘徊惟恐去吴门。
孟夏尧蓂六叶残，来从仙府瑞人寰。几年彩凤池中浴，此日神龟叶上闲。七老相欢非将相，二疏高宴欠湖山。羡公退自台衡地，长在烟霞缥缈间。
体貌方隆避政枢，归来衮绣耀东吴。骑鲸才格从天禀，化鹤风姿与众殊。经国文章垂睿想，济民德泽感神扶。堂边三寿高千丈，依旧扁舟泛五湖。
朱门不锁走朱轮，东省仙材昼锦人。石上云轻林屋晓，花头露重洛阳春。谢公棋战乌巾静，裴令吟高绿野新。他日南园真可乞，满池烟水正相邻。
高文大册耀天衢，新句锵金掷隠居。廊庙方将归辅弼，江湖犹复念耕渔。百城草木知威望，一代贤能入荐书。近日东南兴节士，既旌吴子又褒徐。
不为机巧不求新，坦坦襟怀任道真。揭节二方阴布德，分符千里别生春。儿童共喜重迎伋，父老相欢许借恂。池阁逍遥无一事，清风入座转汀苹。
栝柏森森覆小台，凌风采菊共衔杯。东篱寂寞陶翁醉，连骑缤纷卫相来。放浪五湖惭钓客，均调玉烛仰璇魁。秋河半夜檐前转，谁泛仙槎去却回。
何必襄阳孟浩然，苦吟自可继前贤。虎丘合去十二度，熊轼再游三百年。云阁为君追旧额，霓裳从古播朱弦。此行不减唐人乐，畅饮惟无八酒仙。
一卧东吴七十春，区区南北笑乡人。盛开黉舍招英俊，敞辟华堂待缙绅。婉婉重孙胜彩服，煌煌两婿拥朱轮。铭旌已去空回首，通德门前旧是邻。
寿考安荣遇圣朝，构成门户自勤劳。闺中莱妇皆华发，膝下荀龙尽绿袍。堂有金籝身更约，案披玉简道尤高。人间厚福终归尽，涨海难停一夜涛。
持心平厚胜浇浮，仕路徊翔四十秋。政事每于谈笑办，交亲多向急难收。命由真宰随穷达，身在劳生任去留。旧治昔年应画像，庞眉闻讣泪先流。
江湖尝佩左符归，一卧漳滨素愿违。平日华旌过里巷，此时丹旐下岩扉。群峰拱揖开新穴，万木森罗长旧围。伫看于门驱驷马，想应丘陇亦光辉。
虎邱换得敬亭山，句水松陵数舍间。天下难如两州好，君恩乞与一身闲。惭无牒诉烦敲扑，喜有林泉数往还。犹想朋云隠君子，思归时见鬓毛班。
朝看江上枯崖山，憔悴荒榛赤如赭。莫行百里一回头，落日孤云霭新画。前山更远色更深，谁知可爱信如今。唯有巫山最秾秀，依然不负远来心。
江上孤峰石为骨，望夫不来空独立。去时江水拍山流，去后江移水成碛。江移岸改安可知，独与高山化为石。山高身在心不移，慰尔行人远行役。
王乔西飞朝洛阳，飘飘千里双凫翔。凫飞遭网不能去，惟有空屦凫已亡。谁知野鸟不能化，岂必双屦能飞扬。凫神屦怪当有在，搔首野庙春风长。
相携话别郑原上，共道长途怕雪泥。归骑还寻大梁陌，行人已渡古崤西。曾为县吏民知否，旧宿僧房壁共题。遥想独游佳味少，无言骓马但鸣嘶。
谢公游意未能厌，踏尽登山屐齿尖。古殿神仙深杳杳，香炉烟翠起纤纤。岩花寂历飘琼片，庭桧萧疏漏玉蟾。帝子莫归人不见，微风细雨自开帘。
潭边沙水不成泥，潭上孤禽挂崄啼。缭绕飞桥能试客，蒙茸翠蔓巧藏溪。云为绛帐马融室，石作屏风玉女闺。仙果知君今未足，临潭脚战怕长梯。
千山欲尽垂为鼻，百战皆空但有城。虎闯穴中秦地恐，龙飞渭上汉江倾。雍人未有章邯怨，魏将犹存仲达精。睥睨陵迟春草满，白羊无数向风鸣。
老聃厌世入流沙，飘荡如云不可遮。弟子怜师将去国，关门望气载还家。高台尚有传经处，画壁空留驾犊车。一授遗书无复老，不知何苦服胡麻。
秋气萧骚仍见雪，客愁缭绕动萦心。幽吟北户窗声细，归梦函关马迹深。疏树飞花轻䔩䔩，衰荷留柄乱簪簪。遥闻诗酒皆推胜，社客何人近纳𫎩。
平时出处常联袂，文翰叨陪旧服膺。自信老兄怜弱弟，岂关天下少良朋。何时杯酒看浮白，清夜肴蔬粗满登。离思隔年诗不尽，秦梁虽远速须譍。
怪我辞官免入商，才疏深畏忝周行。学从社稷非源本，近读诗书识短长。东舍久居如旧宅，春蔬新种似吾乡。闭门已学龟头缩，避谤仍兼雉尾藏。
南商西洛曾虚署，长吏居民怪不来。妄语自知当见弃，远人未信本非才。厌从贫李嘲东阁，懒学谀张缓两腮。知有四翁遗迹在，山中岂信少人哉。
埙动篪鸣只自知，忧轻责少幸官卑。声名谩作耳中瑱，科第空收颔底髭。西鄙猖狂犹将将，中朝闲暇自师师。近成新论无人语，仰羡飞鸿两翅差。
终南重到已春回，山木缘崖绿似苔。谷鸟鸣呼嘲独往，野人笑语记曾来。定邀道士弹鸣鹿，谁与溪堂共酒杯。应有新诗还寄我，与君和取当游陪。
长安新砚石同坚，不待书求遂许颁。岂必魏人胜近世，强推铜雀没骊山。寒煤舒卷开云叶，清露沾流发涕潸。早与封题寄书案，报君湘竹笔身班。
寒食明朝一百五，谁家冉冉尚厨烟。桃花开尽叶初绿，燕子飞来体自便。爱客渐能陪痛饮，读书无思懒开编。秦川雪尽南山出，思共肩舆看麦田。
久厌凡桐不复弹，偶然寻绎尚能存。仓庚鸣树思前岁，春水生波满旧痕。泉落空岩虚谷应，珮敲清殿百官寒。终宵窃听不能学，庭树无风月满轩。
旧读兵书气已振，近传能射喜征鼖。手随乐节宁论中，箭作鸱声不害文。力薄仅能胜五斗，才高应自敌三军。良家六郡传真法，马上今谁最出群。
久种春蔬旱不生，园中汲水乱瓶罂。菘葵经火未出土，僮仆何朝饱食羹。强有人功趋节令，怅无甘雨困耘耕。家居闲暇厌长日，欲看年华上菜茎。
周人尚记有周公，禾黍离离下有宫。破豆烝豚非以报，野巫长跪若为通。山围栋宇泉流近，凤去梧桐落叶蒙。有客赋诗题屋壁，二南犹自有遗风。
神仙避世守关门，一世沉埋百世尊。旧宅居人无姓尹，深山道士即为孙。天寒游客常逢雪，日暮归鸦自识村。君欲留身记幽寂，直将山外比羌浑。
蜀人不信秦川好，食蔗从梢未及甘。当道沙尘类河北，依山水竹似江南。观形随阜饮溪鹿，云气侵山食叶蚕。犹有道人迎客笑，白须黄袖岂非聃。
南溪夜雪晓来霁，有客晨游酒未消。风泛余花来逐马，光浮断涧不知桥。山寒冻合行人息，醉熟宾欢舞意嚣。归骑相将踏瑶玉，嗅林闲认早梅条。
引水穿墙接竹梢，谷藏峰底大容瓢。将流旋滴庐山瀑，已尽还来海上潮。乱点落池惊睡觉，半山含润沃心焦。瓦盆一斛何胜满，溢去犹能浸菊苗。
檐下枯槎拂荻梢，山川迤逦费公瓢。幽泉细细流岩鼻，盆水弥弥涨海潮。但爱坚如湖上石，谁怜收自灶中焦。苍崖寒溜须佳荫，尚少冬青石茧苗。
山绕兴州万叠青，池开近郭百泉并。昔年种柳人安在，累岁开花藕自生。波暖跳鱼闻乐喜，人来野鸭望船鸣。西还过此须终日，为问使君行未行。
仁寿宫中穞谷生，太湖苍石草间横。兴衰换世身犹在，南北从人事已轻。累石作台秋藓上，凿汧通水细渠清。三年此亦非公有，空使他年记姓名。
黄河春涨入隋沟，往意随波日夜流。万里寻山如野鹤，一身浮水似轻鸥。湖风送客那论驿，岳寺留人暗度秋。迟子北归来见我，携琴委曲记深幽。
谁能饮酒如倾水，醉倒坐中扶不起。形骸外物已如遗，升斗任君无复避。霜梨冰脆寒侵齿，未尽一杯先已醉。强将文字笑红裙，冷淡为欢何足贵。
君为魏博三年客，日有江湖万里心。𫏐得野亭留马足，强循疏柳步堤阴。无人携手共吴语，得意摇头时越吟。何日东郊过微雨，并骑鞍马去同寻。
有美佳宾贤主人，布衣曾共脱京尘。欢来未觉岁华晚，醉后能令秋气春。发誉早同初宦日，收功终藉老成身。他年此会应图画，传入谁家屏障新。
伯氏文章岂敢知，岐梁偶有往还诗。自怜兄力能兼弟，谁肯埙终不听箎。西虢春游池百顷，南溪秋入竹千枝。恨君曾是关中吏，属和追陪失此时。
城中二月不知春，唯有东风满面尘。归意已随行客去，流年惊见柳条新。簿书填委休何日，学问榛芜愧古人。一顷稻田三亩竹，故园何负不收身。
淇水沄沄入禁城，城楼中断过深清。空郊南数牛羊下，落日回瞻观阙明。岁月逼人行老大，江湖发兴感平生。画舫早晚笼新屋，慰意来看水面平。
新年始是识君初，顾我尘埃正满裾。谈辩未容朝夕听，情亲空愧往还书。久闻笔阵无前敌，更拟诗坛托后车。待得入城应少暇，相从有约定何如。
有僧访我携诗卷，自说初成净照堂。求得篇章书壁素，不论尘土渍衣黄。故山别后成新岁，归梦春来绕旧房。看取盈编定何益，客来无语但循墙。
岁月潜消日里冰，依然来见佛堂灯。此身已自非前我，问法何妨似旧僧。洒面飞泉时点点，压池苍石尚层层。遥知近爱金山好，江水煎茶日几升。
一别都门今五年，剧谈精壮故依然。厌居巴蜀千山底，决住荆河十顷田。老去功名无意取，身闲诗笔更能专。黄州无事聊须饮，世俗方今自足贤。
鬓发年来日向衰，相宽不用强裁诗。壮心付与东流去，霜蟹何妨左手持。花发黄鹂巧言语，池开杨柳斗腰肢。劝君行乐还听否，即是南风苦热时。
桃花汴水半河流，已作南行第一舟。倦报朝中言啧乱，喜闻淮上𫇛咿呦。平时答策词无枉，此去为邦学更优。自古东阳足贤守，请君重赋沈公楼。
壮心衰尽愧当年，刻意为文日几千。老去读书聊度岁，春来多睡苦便毡。梦归似雁长飞去，才短如蚕只自缠。唯有闻诗尚思和，可能时寄最高篇。
故国老成谁复先，壮心空记语当年。灌夫失意贫无友，梅福辞官晚作仙。诗句清新非世俗，退居安稳卜江天。它年我亦从君隠，多买黄鱼煮复煎。
诏书京辅起沉沦，岁贡仍居第一人。不愧得官名暂屈，自夸对策语深淳。读书饱足终无厌，从宦奔驰自此新。我去淮阳今不久，邻邦时得问音尘。
平湖水尽起黄埃，惟有长堤万万栽。病鹤摧颓沙上舞，游人寂寞岸边回。秋风草木初摇落，日暮樵苏自往来。更试明年春絮起，共看飞雪乱成堆。
疏慵非敢独违时，野性颠狂不受羁。犹有曲湖容笑傲，谁言与物苦参差。水干生草曾非恶，鹤舞因风忽自怡。最爱柳阴迟日暖，幅巾轻屦肯相随。
平生谈笑接诸公，归老身心着苦空。往事少能陪晤语，新诗时喜挹清风。形骸摩诘羸偏健，笔札西台晚更工。笑我壮年常苦病，异时何以作衰翁。
十五年来一味闲，近来推病更安眠。鹤形知瘦非关老，僧定端居不计年。坐上要须长满客，杖头何用出携钱。未嫌语笑妨清静，闲暇陪公几杖前。
窗户重重向日明，船居气味此中生。汀洲出没丛花短，波浪澄虚两岸平。窜逐南来身未稳，安闲感物意犹惊。前贤事迹君今似，不愧当年画舫名。
闻有高居直百金，西山南麓北山阴。园通济水池塘好，花近洛川颜色深。人去节旄分重镇，客来猿鹤感幽吟。潩溪雨过西湖涨，归兴萧然定不任。
拥节西南未一年，凄凉道路泣东辕。蜀都富乐真当惜，民事艰难谁复论。白马何人趋远日，青刍盈束更无言。异时归去逢遗老，空听咨嗟述旧恩。
局冷曾非簿领迷，幽居浑似未官时。忽闻客至惊还喜，出见泥深笑不知。谋拙未能忧岁计，身闲聊可饱晨炊。行舟借问何匆草，淮口无潮月正亏。
献酬不用辞升斗，曲直何劳问尺寻。要路风波无限恶，谪居情味最能深。交从锦水初无间，邻卜共山已有心。草圣诗豪并神速，数因南雁惠佳音。
清淮此日见沧浪，始觉南来道路长。窗转山光时隠见，船知水力故轩昂。白鱼受钓收寒玉，红稻堆场列远冈。波浪连天东近海，乘桴直恐渐茫茫。
东行取次阅三州，击鼓清晨复解舟。车骑纷纭追过客，歌钟凄咽动潜虬。宦游底处非巢燕，归计何嫌诮沐猴。赖有故人怜远适，殷勤屡劝酒行周。
凿地泥床不费功，山深炭贱火长红。拥衾熟睡朝衙后，抱膝微吟莫雪中。宠辱两忘轻世味，冰霜不到傲天工。遥知麻步无人客，寒夜清樽谁与同。
夫子清贫不耐冬，书斋还费纸重重。窗明晓日从教入，帐厚霜飙定不容。京兆牛衣聊可藉，公孙布被旋须缝。吴绫蜀锦非嫌汝，简淡为生要易供。
旱湖堤上柳空多，倚岸轻舟奈汝何。秋雨连渠添积润，春风吹冻忽生波。虫鱼便尔来无数，凫雁犹疑未肯过。持诧钱塘应笑我，坳中浮芥两幺麽。
古殿山花丛百围，故园曾见色依依。凌寒强比松筠秀，吐艳空惊岁月非。冰雪纷纭真性在，根株老大众园希。山中草木谁携种，潦倒尘埃不复归。
蔼蔼堂西十亩园，晚凉迎步绿阴繁。共惊春去已多日，争看花开最后番。未许狂风催烂熳，故将青幄强安存。请公作意勤欢赏，趁取残红照酒樽。
卜筑共山功欲成，新河入县巧相萦。谁将畚锸千夫力，添上园林一倍清。生长鱼虾供晚馔，浮沉鹅鸭放春声。为邻有意非今日，丐我余波伴濯缨。
声病消磨只古文，诸儒经术斗纷纭。不知旧学都无用，犹把新书强欲分。老病心情愁见敌，少年词气动干云。搜贤报国吾何敢，欲补空疏但有勤。
一锁楼中暗度秋，微官黾勉未能休。笑谈容我聊纾放，文字凭君便去留。杯酒淋漓已非敌，清诗窈眇更难酬。东归犹得联征骑，同上嵩高望九州。
洛寺相从不出门，绕城空复记名园。程文堆案晨兴早，竹簟连床夜雨喧。归路逢僧暂容与，登山无力强扳援。遥知别后都如梦，赖有君诗一一存。
云气连山雨泻盆，莫投僧舍欲关门。暂时洒扫宽行役，终夕崎岖入梦魂。烦热暗消秋簟冷，烝濡未解夜灯昏。二年游宦多劳苦，何日相从得细论。
野寺萧条厌客喧，雨披修竹乱纷然。已因无食聊从仕，深悟劳生不问禅。未至莫忧明日事，偷闲且就此宵眠。天明归去芒鞋滑，虽有藤舆懒上肩。
忆赴钱塘九月秋，同来颍尾一扁舟。退居尚有三师在，好事须为十日留。倾泻向人怀抱尽，忠诚为国始终忧。重来东阁皆尘土，泪滴春风自不收。
百顷西湖十里源，近依城郭带川原。古台𫘟騀先临水，野寺参差半掩门。远泛便成终日醉，幽寻不尽数家园。钱塘未到能先说，更着青山两岸屯。
春雪漫天密又稀，勾芒失据走灵威。故欺贫窭冬裘尽，巧助遨游酒盏飞。林下细花添百草，阶前轻素剪新机。老农先解忧桑柘，九月家人当授衣。
风送江湖满洞天，洞门可听入无缘。土囊郁怒声初散，石齿聱牙势未前。乐奏洞庭真跌宕，歌传帝所亦清便。何人隠几观遗韵，重使颜成问嗒然。
春深溪路少人行，时听田间耒耜声。饥就野农分饷黍，迎嫌尉卒闹金钲。闲花开尽香仍在，白酒沽来压未清。此味暂时犹觉胜，问兄何日便归耕。
扫地开门松桧香，僧家长夏亦清凉。公庭多事久来厌，净处安眠计甚长。修竹填窗藤簟绿，白莲当户石盆方。香厨晚饭红粳熟，忽忆烹鸡田舍尝。
涧谷新晴草木香，野情萧散自生凉。雨添山色翠将溜，日转松阴晚更长。病客独来唯有睡，游僧相见亦它方。还家烦热都消尽，不信医王与药尝。
饮阑钟虡欲移轩，香雾犹残金博山。明月飞来松岭外，游人散落马蹄间。城严画鼓初传角，路暗山花自落鬟。清境暂时都不见，夜深人尽始来还。
世故纷纷谁复闲，蛟龙不雨独安眠。人间已厌三秋旱，涧底犹悭一掬泉。庙令酒肴时醉饱，田家糠秕久安便。忧心未已谁知恤，更把炉香试一燃。
谢公德业久弥新，幼度英奇也绝伦。父子俱贤真不朽，功名自致岂相因。边兵屡动思良将，廷论萧条忆诤臣。青史世家它日事，新阡宿草倍沾巾。
朱栏碧瓦照山隈，竹简牙签次第开。读破文章随意得，学成富贵逼身来。诗书教子真田宅，金玉传家定粪灰。更把遗编观得失，君家旧物岂须猜。
庠斋三岁最无功，羞愧宣王禄万钟。犹欲谈经谁复信，相招执籥更须从。陈风清净眠真足，齐俗强梁懒不容。久尔安闲长自怪，此行磨折信天工。
宦游东土暂相依，政役频烦会合稀。每恃详明容老病，不堪羁旅送将归。思亲道路宁论远，入蜀山河渐觉非。我有旧庐江水上，因君聊复梦魂飞。
南山迤逦入南塘，北渚岧峣枕北墙。过尽绿荷桥断处，忽逢朱槛水中央。凫鹥聚散湖光净，鱼鳖浮沉瓦影凉。清境不知三伏热，病身唯要一藤床。
西湖已过百花汀，未厌相携上古城。云放连山瞻岳麓，雪消平野看春耕。临风举酒千钟尽，步月吹笳十里声。犹恨雨中人不到，风云飘荡恐神惊。
筑台临水巧安排，万象轩昂发瘗埋。南岭崩腾来不尽，北山断续意尤佳。平时战伐皆荒草，永日登临慰病怀。更欲留诗题素壁，坐中谁与少陵偕。
连山带郭走平川，伏涧潜流发涌泉。汹汹秋声明月夜，蓬蓬晓气欲晴天。谁家鹅鸭横波去，日暮牛羊饮道边。滓秽未能妨洁净，孤亭每到一依然。
病懒近来全废学，宦游唯是苦思乡。粗知会计犹堪仕，贪就功名有底忙。怀旧暗听秋雁过，梦归偏爱晓更长。故人知我今何念，拟向东山赋首章。
不作清时言事官，海邦那复久盘桓。早依莲社尘缘少，新就草堂归计安。富贵暂时朝露过，江山故国水精寒。宦游从此知多事，收取楞伽静处看。
岁月飘然风际烟，紫萸黄菊又霜天。莫思太室杉松外，且醉青州歌舞前。杯酒追欢真一梦，天涯回望正三年。近来又欲东观海，听说毛诗雅颂篇。
竹林分径水通渠，真与幽人作隠居。溪上路穷惟画舫，城中客至有罾鱼。东来只为林泉好，野外从教簿领疏。不识徂徕石夫子，兼因女婿觅遗书。
麦苗出土正纤纤，春早寒官令尚严。云覆南山初半岭，风乾东海尽成盐。来时瞬息平吞野，积久欹危欲败檐。强付酒樽判醉熟，更寻诗句斗新尖。
点缀偏工乱鹄鸦，淹留欲解恼船车。乘春已觉矜余力，骋巧时能作细花。僵雁堕鸱谁得罪，败墙破壁若为家。天公爱物遥怜汝，应是门前守夜叉。
羡君官局最优游，笑我区区学问囚。今日登临成独往，终年勤苦粗相酬。春深绿野初开绣，云解青山半脱裘。回首红尘读书处，煮茶留客小亭幽。
春去堂堂不复追，空余草木弄晴晖。交游归雁行将尽，踪迹鸣鸠懒不飞。老大未须惊节物，醉狂兼得避危机。东风虽有经旬在，芳意从今日日非。
首夏寻芳也未迟，绕园红紫尚菲菲。无心与物真皆可，有酒逢人劝莫违。梦逐杨花无限思，身惭啼鸟不如归。官居寂寞如僧舍，海燕怜贫故入扉。
池亭雨过一番凉，云髻罗裙客两旁。不觉行人离恨远，贪看积水照筵光。满堂樽俎欢方剧，极目江湖意自长。归去伊川潇洒地，不须遗念属清湘。
奕奕清波旧绕城，旱来泉眼亦尘生。连宵暑雨源初接，发地春雷夜有声。复理沟渠通屈曲，重开池沼放澄清。通衢细洒浮埃净，车马归来似晚晴。
西溪秋思日盈笺，幕府拘愁学久骞。记庙终惭无好句，酹坟犹喜有前篇。屏除笔砚真良计，写寄交游畏妄传。吴纸赠君君莫怪，耕耘废罢有闲田。
持节西南二十年，华堂遗像已苍然。归来侍从三朝旧，老去雍容平地仙。落笔纵横题壁处，诵诗清壮举杯前。东游邂逅迎归旐，泪落城南下马阡。
才堪簿领更无余，赢得十年闲读书。宠辱何须身自试，穷愁不待酒驱除。故人归去无消息，佳句新来屡卷舒。前日使君今在此，不妨时复置双鱼。
是非一醉了无余，唯有胸中万卷书。已把人生比蘧传，更将江浦作阶除。欲眠宾客从教去，倒卧氍毹岂暇舒。京洛旧游真梦里，秋风无复忆鲈鱼。
千叶团团一尺余，扬州绝品旧应无。赏传莒国迁钟虡，移忆胡僧置钵盂。丛底留连倾凿落，瓶中捧拥照浮屠。强将绛蜡封红萼，憔悴无言损玉肤。
故相林亭父老知，出群草木尚何疑。无多产业残花药，几许功名旧鼎彝。丰艳不知人世别，佳名新换使君诗。明年会看花尤好，剥尽浮苞养一枝。
车骑崩腾送客来，奔河断岸首频回。凿成户牖功无几，放出江湖眼一开。景物为公争自致，登临约我共追陪。自矜新作超然赋，更拟兰台诵快哉。
槛前潍水去沄沄，洲渚苍茫烟柳匀。万里忽惊非故国，一樽聊复对行人。谢安未厌频携妓，汲黯犹须卧理民。试问沙囊无处所，于今信怯定非真。
青蒲一下复东来，拥扇西风满面埃。击柝自营何择地，𫗦糟同醉未须回。孤高振鹭瞻初下，淡泊婴儿及未孩。我亦漂流家万里，年来羞上望乡台。
无锡铜瓶手自持，新芽顾渚近相思。故人赠答无千里，好事安排巧一时。蟹眼煎成声未老，兔毛倾看色尤宜。枪旗携到齐西境，更试城南金线奇。
新诗态度霭春云，肯把篇章妄与人。性似好茶常自养，交如泉水久弥亲。睡浓正想罗声发，食饱尤便粥面匀。底处翰林长外补，明年谁送霅溪春。
卷帆倚棹浅河津，忆泛长江步步新。未免生涯寄风浪，不堪舟楫委埃尘。往来欲就沙囊堰，深浅时看举策频。一望云霓百忧集，应思平地隠居人。
此生与物妄相仇，欲往长嫌苦见留。浅濑何知向人恶，涨溪岂复为公流。雨痕忽到工催客，风信初来转打头。举目汀洲都未改，忽添清兴满行舟。
尺棰西来垅亩中，驱驰力尽众兵冲。旧封独守君臣义，故国长修俎豆容。平日军声同破竹，少年心事喜摧锋。锦衣眷恋多乡思，肯顾田家社酒𬪩。
近通沂泗麻盐熟，远控江淮粳稻秋。粗免尘泥污车脚，莫嫌菱蔓绕船头。谋夫欲就桑田变，客意终便画舫游。愁思锦江千万里，渔蓑空向梦中求。
病忆故乡同越舄，性安田野似裨谌。都城岁晚不归去，客舍夜寒犹独吟。樽酒怜君偏好客，诗篇寄我谬知音。会须雪里相从饮，履迹旋平无处寻。
晚岁抽身尘土中，灊山仍乞古仙宫。羞将白发随冯叟，欲就丹砂继葛洪。龙虎未能留物化，芭蕉久已悟身空。骚人欲作招魂赋，蝉蜕疑非世俗同。
新诗锦绣烂成编，醉墨龙蛇洒未干。共首卜居空旧约，宛丘携手忆余欢。风流可见身如在，乡国全归意所安。行到都门送君处，长河清泪两汍澜。
忆游太学十年初，犹见胡公岂弟余。遍阅诸生非有道，最怜能赋似相如。青衫共笑方持板，白发相看各满梳。暂免百忧趋长吏，勉调三寸事新书。
此身虽复类潜夫，衰老无心强著书。道路不知奔走贱，交游空怪往还疏。弦歌更就三年学，簿领唯添一味愚。它日相逢定何处，莫将文采笑空疏。
眼看狂澜倒百川，孤根漂荡水无边。思家松菊荒三径，回首讴歌沸二天。簿领沉迷催我老，春秋废格累公贤。邻居屈指今谁在，一念伤心十五年。
一径坡陀草木间，孤亭胜绝俯川原。青天图画四山合，白昼雷霆百步喧。烟柳萧条渔市远，汀洲苍莽白鸥翻。客舟何事来匆草，逆上波涛吐复吞。
东来无事得遨游，奉使清闲亦自由。拨弃簿书成一饱，留连语笑失千忧。旧书半卷都如梦，清簟横眠似欲秋。闻说归朝今不久，尘埃还有此亭不。
真能一醉逃烦暑，定胜三杯御腊寒。自有诗书供永日，莫将丝竹乱风滩。舞雩何处归春莫，叩角谁人怨夜漫。闻道丹砂近有术，锱铢称火共君看。
五斗尘劳尚足留，闭门聊欲治幽忧。羞为毛遂囊中颖，未许朱云地下游。无事会须成好饮，思归时亦赋登楼。羡君幕府如僧舍，日向城隅看浴鸥。
城头栋宇恰三间，楚望凄凉吊屈原。雨洗山川百里净，风吹语笑一城喧。乡书莫问经时绝，岁事初惊片叶翻。南近清淮鲈鳜好，钓筒时问有潜吞。
谬将疏野托交游，平日论心亦有由。科第联翩叨旧契，利名疏阔少新忧。清谈已觉忘朱夏，浊酒先防虐素秋。多病无聊唯有睡，频频诗句未嫌不。
野鹤应疑凫雁苦，夏虫未惯雪霜寒。隠居颜氏终安巷，垂钓严生自有滩。破宅不归尘可扫，下田初种水应漫。退耕尚作悠悠语，拙宦犹须步步看。
欲作彭城数月留，溪山劝我暂忘忧。城头准拟中秋望，台上迁延九日游。岚气雨余侵近郭，江声风送隠危楼。汀洲聚散知谁怪，且学漂浮水上鸥。
东道初来托故人，南楼频上泗河漘。江山尚有留人意，樽俎宁当厌客贫。顾我及秋行不久，问君触热去何因。西归凉冷霜风后，浊酒清诗谁与亲。
箪瓢未改安贫性，凫绎犹传直道余。不见失官愁戚戚，但闻高卧起徐徐。居中旧厌军容讲，补外仍遭城旦书。此去将身置何许，秋风未免忆鲈鱼。
河牵一线流不断，雨散千丝卷却来。烟际横桥村十里，船中倦客酒三杯。老年转觉脾嫌湿，世路早令心似灰。赖有故人怜寂寞，系舟待我久徘徊。
头上黄花记别时，樽中渌酒慰清悲。画船牵挽故不发，红粉留连未遽离。小雨无端添别泪，遥山有意助颦眉。十分酒盏从教劝，堆案文书自此辞。
河水南来绕郡城，银刀空复衒衙兵。交情旧许鸡为具，客信那知鹊妄鸣。为妇迟留应未怪，还家仓卒定何营。不关秦女筝声怨，自趁招贤浚上旌。
冯唐垂老郎潜后，李白风流罢直余。解组同归荣故国，剖符仍得奉安舆。家声未替三公旧，葬客应倾数郡车。德映闺门人莫见，埋文子细列幽墟。
闻君归去便招呼，笑语不知清夜徂。结束佳人试银甲，留连狂客恼金吾。烛花零落玉山倒，诗笔欹斜翠袖扶。暂醉何年依锦瑟，东斋还复卧氍毹。
萧萧黄叶下城头，顿作野田风日秋。粗有樽罍随处好，暂无敲扑便能幽。人稀野鸟应同乐，水涸游鱼似欲愁。客去知君欢未已，绕城携手更迟留。
两都来往太频频，真是人间自在人。十载读书同白屋，千金为客买朱唇。结交京邑倾心肺，寓思禅宗离垢尘。为问西归天禄客，何时同看洛川神。
宦情牢落苦思归，君侧无人留子思。手种松筠须灌溉，亲修寝庙忆烝祠。定应此去添桃李，还似旧茔无棘茨。他日东游访遗烈，因公导我谒先师。
岁晚城东故相家，夜听帘外落琼花。醉眠东阁银釭暗，起视中庭风竹斜。鲁酒近来无奈薄，秦筝别后苦闻夸。思君倦对空陂饮，归去纷如日莫鸦。
弃掷良宵君谓何，清天流月鉴初磨。莫辞病眼羞红烛，且试春衫剪薄罗。莲艳参差明绣户，舞腰轻瘦飐惊鼍。少年微服天街阔，何处相逢解佩珂。
繁灯厌倦作闲游，行到僧居院院留。月影随人深有意，车音争陌去如流。酒消凿落宁论斗，鱼照琉璃定几头。过眼繁华真一梦，终宵寂寞未应愁。
灯火熏天处处同，暗游应避柏台骢。高情自放喧阗外，胜事偏多淡泊中。平日交游徒梦想，留都歌吹忆年丰。知君未有南来意，归去相从光与鸿。
从事年来鬓似蓬，破车倦仆众人中。作诗仅比穷张籍，得马还从老晋公。夜起趋朝非所事，晓骑行乐定谁同。惯乘款段游田里，怯听骎骎两耳风。
承平郡国减兵屯，唯有留都一万人。票姚将军思出塞，从横幕府讳和亲。旌旗不动风将转，部曲无声马亦驯。八阵且留遗法在，未须亲试革车尘。
东夷从古慕中华，万里梯航今一家。夜静双星先渡海，风高八月自还槎。鱼龙定亦知忠信，象译何劳较齿牙。屈指归来应自笑，手持玉帛赐天涯。
官是蓬莱海上仙，此行聊复看桑田。鲲移鹏徙秋帆健，潮阔天低晓日鲜。平地谁言无崄岨，仁人何处不安全。但将美酒盈船去，多作新诗异域传。
长怪名卿亦坐曹，忽乘五马列旌旄。才多莫厌官无事，郡小不妨名自高。庶子定应牵赋咏，醉翁聊复继游遨。试寻苦战清流下，要识经纶帝业劳。
祇言城市无佳处，亦有南湖几度游。好雨晴时三月尽，啼鶑到后百花休。老猿好饮常连臂，野马依人自络头。不肯低回池上醉，试看生灭水中沤。
居近古城心自幽，箪瓢足用更何求。鶑飞旋趁春风出，龙卧终闻莫雨搜。科第联翩收甲乙，乡闾惊怪问因由。隠君淡泊无人识，长夏一衫冬一裘。
日永官闲自在慵，门前客到未曾通。怜君避世都门里，劝我忘忧酒盏中。城下柳阴新过雨，湖边荷叶自翻风。早须命驾追清赏，大字新诗事事工。
稷下诸公今几人，三为祭酒发如银。梁王宫殿归留钥，尚父山河属老臣。沂水弦歌重曾点，菑川故旧识平津。过家定有金钱费，千里争看衣锦身。
面山负海古诸侯，信美东方第一州。胜势未容秦地险，奇花仅比雒城优。新丝出盎冬裘具，贡枣登场岁事休。铃阁虚闲官酿熟，应容将佐得遨游。
触事如棋一一低，昏然一睡更何知。贾生流落南迁后，陶令衰迟归去时。去住由人真水母，箪瓢粗足亦山雌。年来未省谈尧舜，一吷粗疏岂足吹。
事似棼丝拨不开，秋随脱叶暗相催。城南绿野宜幽步，水北红尘漫作堆。赤枣青瓜报丰熟，黄鸡白酒劝徘徊。此中真有醇风在，一亩何年𣃁草莱。
猛士当令守四方，中原诸将近相望。一樽度日空闲暇，千骑临边自激昂。谈笑定先降虏使，诗书仍得靖戎行。君看宿将何承矩，安用摧锋百战场。
去年河上送君时，我醉看君倒接篱。一笑便成经岁隔，扁舟重到满城知。旧传北海偏怜客，新怪东方苦诉饥。应笑长安居不易，空吟原上草离离。
翠箔红窗映大堤，远来清饮叹参差。盈盈积水东西隔，脉脉幽怀彼此知。渌酒谩传工破闷，主人何敢怪颦眉。明朝看月云开未，试与詹家一问龟。
坐客经年半已非，喜君重到暂相依。不嫌爱酒樽频倒，只怕题诗纸屡飞。耿耿幽怀谁与诉，徐徐细酌未应违。从今更肯相过否，几误风吹白版扉。
交情淡泊久弥新，吏役萦缠日益纷。香火社中真避世，簿书丛里强论文。樽罍正及明蟾夜，舟楫来随早雁群。世俗如君今有几，真将富贵等浮云。
平生未省为人忙，贫贱安闲气味长。粗免趋时头似葆，稍能忍事腹如囊。简书见迫身今老，樽酒闻呼首一昂。欲挽天河聊自洗，尘埃满面鬓眉黄。
白鱼紫蟹早霜前，有酒何须问圣贤。上客远来工缓颊，双鬟为出小垂肩。新传大曲皆精绝，忽发狂言亦可怜。莫怪贫家少还往，自须先办买花钱。
无限黄花簇短篱，浊醪霜蟹正堪持。坐曹漫尔夸勤瘁，割肉何妨诮诋欺。世外樽罍终自放，俗间簿领莫相縻。茱萸插遍知人少，谈笑须公一解颐。
白马貂裘锦羃䍠，离觞潋滟手亲持。头风欲待歌词愈，肺病甘从酒力欺。不分归心太匆草，更怜人事苦萦縻。相逢借问空长叹，便舍灵龟看朵颐。
细竹寒花出短䍠，故山耕耒手曾持。宦游暂比凫鹥集，归计长遭句偻欺。歌舞梦回空历记，友朋飞去自难縻。悠悠后会须经岁，冉冉霜髭渐满颐。
椿年七十二回新，蓬矢桑弧记此晨。养就丹砂无上药，已超诸数自由身。中年道路趋真境，外物功名委世人。今夜空庭香火罢，定应星斗识天真。
十载从公鬓似蓬，羡公英气老犹充。生时别得星辰力，晚岁仍加鼎灶功。世事不堪开眼看，劳生渐恐转头空。问公试觅刀圭药，岁岁称觞此日中。
曾送飞龙白日翔，未应中路许还乡。鹤归仍有当年伴，松老知经几度霜。城下宝坊聊寄榻，朝中振鹭旧成行。相逢出处何须问，五岭清平十月凉。
琳宫清净思悠哉，颇似山林未肯回。五日趋朝真自适，一樽无事得频开。董狐执笔何时易，马援征蛮未遽来。奔走安闲谁定是，都门携手一徘徊。
歌吹新成百尺台，青山临水巧崔嵬。佳人解作回文语，狂客能鸣掺鼓雷。撷菊传杯醒复醉，采菱荡桨去仍回。新年闻欲相从饮，春酒还须剩作醅。
齐楚诸生俨鞸绅，人人愿得出君门。衔枚勇锐惊初合，弃甲须臾讶许奔。细读未辞灯损目，久留终厌棘为藩。定应亲刈翘中楚，把卷喧呼半夜言。
老年从事忝南京，海内交游尚记名。怯见广场心力破，厌看细字眼花生。新科未暇通三尺，旧曲惟知有六茎。空忆倚楼秋雨霁，与君看遍洛阳城。
池上轻冰暖却开，迎春送腊仰衔杯。君家有酒能无事，客醉连宵遣不回。诗就滴消盘上蜡，信来飘尽岭头梅。商丘冷坐君知否，瓶罄应须有耻罍。
发函宽大一封书，卧阁雍容三日余。旋见雪花投夜落，未应天意与人疏。瓦干淅淅初鸣霰，畦润渐渐想没鉏。高会梁园遗胜在，早知词赋似相如。
春秋无麦自当书，况复秋田水潦余。一雪端来救焦槁，千箱乞与等亲疏。消残瘟疠曾非药，蚀遍陈根不用鉏。犹恐远村沾未足，试呼农圃问何如。
茧纸铺庭几误书，杨花糁迳未春余。积随平野分高下，舞信微风作密疏。解使游人似姑射，仍令飞鸟变舂鉏。共惊天巧无能学，造物无心本亦如。
料峭东风助腊寒，汀滢白酒借衰颜。满床书卷何曾读，数步湖光自不闲。梦想绿杨垂后浦，眼看红杏照前山。新春渐好君归速，不见游人暮不还。
灯引双旌万点红，倾城车马在城东。使君行乐人人共，倦客安眠夜夜同。梦想笑谈倾满坐，卧闻歌筦逐春风。三更试上南楼看，无限繁星十里中。
阳气先从土脉知，老农夜起饲牛饥。雨深一尺春耕利，日出三竿晓饷迟。妇子同来相妩媚，乌鸢飞下巧追随。纷纭政令曾何补，要取终年风雨时。
萧萧华发映衰容，惭愧高僧叹不逢。游宦终身空处处，尘埃何日退重重。已甘憔悴鸡群鹤，犹胜劬劳旱岁龙。回首不堪膏火热，试求甘露洒青松。
庭鹊营巢初一枝，余寒未便夹罗衣。春风娜娜还吹霰，岁事骎骎已发机。上国遨游谁信老，中年情味祇思归。和诗应觉添新懒，过尽长空雁北飞。
轻衫骏马走春风，未识彭城气象雄。青山只在白门外，明月尽属黄楼中。五斗浊醪消永日，一双鸣镝戏晴空。归来笑杀幕府客，闭户看书滴滴穷。
决策归田岂世情，网罗从此脱余生。请君速治鸡黍具，待我同为沮溺耕。秋社相从醵钱饮，日高时作叩门声。茅庐但恐非君处，籍籍朝中望已倾。
白发青衫不记年，相逢一笑暂欣然。诵诗亹亹锯木屑，展卷骎骎下水船。未肯尺寻分枉直，日知凿枘有方圆。闲官更似扬州学，犹得昏昏昼日眠。
胶西前辈郑康成，千载遗风及后生。旧学诗书儒术富，兼通法律吏能精。还家彩服频为寿，得邑河壖喜有兵。民事近来多迫促，弦歌聊试武城声。
麦熟蚕缫热似烝，雨倾三尺未为淫。洗清沟浍蚊虻静，没尽蒲莲沼沚深。遗秉满田惊朽腐，移床避漏畏侵寻。高闲祇有张公子，卧听萧萧打叶音。
君家日铸山前住，冬后茶芽麦粒粗。磨转春雷飞白雪，瓯倾锡水散凝酥。溪山去眼尘生面，簿领埋头汗匝肤。一啜更能分幕府，定应知我俗人无。
龙鸾仅比闽团酽，盐酪应嫌北俗粗。采愧吴僧身似腊，点须越女手如酥。舌根遗味轻浮齿，腋下清风稍袭肤。七碗未容留客试，瓶中数问有余无。
绿发惊秋半欲黄，官居无处觅林塘。浮生已是尘劳侣，病眼犹便锦绣章。羞见故人梁苑废，梦寻归路蜀山长。怜君顾我情依旧，竹性萧疏未受霜。
魏红深浅配姚黄，洛水家家自作塘。游客贾生多感概，闲官白傅足篇章。山分少室云烟老，宫废连昌草木长。路出蒿高应少驻，孱颜新过一番霜。
君家相国旧元勋，凛凛中丞继后尘。谈笑二年同幕府，风流一倍愈它人。南都去后少佳客，西洛归来多老臣。我亦宦游无久意，它年松竹许相邻。
洛水留人一向干，雪泥溢路十分寒。送行我岂无樽酒，多难君知久鲜欢。回首祇应怜老病，凌风争看试轻翰。到家定见嵩阳老，问我衰迟未解官。
得罪南来正坐言，道人闭口意深全。天游本自有真乐，羿彀谁知定不贤。构火暾暾初吐日，飞流滚滚旋成川。此心此去如灰冷，肯更逢人问复然。
嵇老清弹怨广陵，隋家水调继哀音。可怜九曲遗声尽，惟有一池春水深。凤阙萧条荒草外，龙舟想像绿杨阴。都人似有兴亡恨，每到残春一度寻。
堂上平看江上山，晴光千里对凭栏。海门仅可一二数，云梦犹吞八九宽。檐外小棠阴蔽芾，壁间遗墨涕汍澜。人亡坐使风流尽，遗构仍须子细观。
信脚东游十二年，甘泉香稻忆归田。行逢蜀井恍如梦，试煮山茶意自便。短绠不收容盥濯，红泥仍许置清鲜。早知乡味胜为客，游宦何须更着鞭。
阙角孤高特地迷，迷藏浑忘日东西。江流入海情无限，莫雨连山醉似泥。梦里兴亡应未觉，后来愁思独难齐。只堪留作游观地，看遍峰峦处处低。
山头孤塔閟真人，云是僧伽第二身。处处金钱追晚供，家家蚕麦保新春。欲求世外无心地，一扫胸中累劫尘。方丈近闻延老宿，清朝留客语逡巡。
门前籍籍草生径，堂上熙熙气吐春。遮眼图书聊度日，放情丝竹最关身。年来冯脱乌皮几，客去时干漉酒巾。卜筑城中移榜就，休心便作广陵人。
金陵佳处自无穷，使宅幽深即故宫。楼殿六朝遗烬后，江山百里旧城中。雨余尚有金钿落，月出长窥粉堞空。看尽一城怀古地，兹游恨不与君同。
绕郭青峰睥睨屯，入城流水縠文翻。楼成始觉江山胜，人去方知德业尊。坐久浮云霾后岭，酒醒飞雪变前村。我来邂逅公归国，犹喜登临共一樽。
丞相风流直至今，朱栏仍对旧山林。奔驰轩冕终何有，跌宕图书意最深。松绕城头风瑟缩，江浮山外气阴森。三年不起南迁想，应有前人识此心。
惭愧江淮南北风，扁舟千里得相从。黄州不到六十里，白浪俄生百万重。自笑一生浑类此，可怜万事不由侬。夜深魂梦先飞去，风雨对床闻晓钟。
西归犹未有菟裘，拟就南迁买一丘。舟楫自能通蜀道，林泉真欲老黄州。鱼多钓户应容贳，酒熟邻翁便可留。从此莫言身外事，功名毕竟不如休。
新破荆州得水军，鼓行夏口气如云。千艘已共长江崄，百胜安知赤壁焚。觜距方强要一斗，君臣已定势三分。古来伐国须观衅，意突成功所未闻。
身浮一叶返湓城，凌犯风涛日夜行。把酒独斟从睡重，还家渐近觉身轻。岸回樊口依稀见，日出庐山紫翠横。家在庾公楼下泊，舟人遥指岸如頳。
山上流泉自作溪，行逢石缺泻虹霓。定知云外波澜阔，飞到峰前本末齐。入海明河惊照曜，倚天长剑失提携。谁来卧枕莓苔石，一洗尘心万斛泥。
山回不见落银潢，余溜喧豗响石塘。目乱珠玑溅空谷，足寒雷电绕飞梁。入瓶铜鼎春茶白，接竹斋厨午饭香。从此出山都不弃，满田粳稻插新秧。
山行但觉鸟声殊，渐近神仙简寂居。门外长溪净客足，山腰苦笋助盘蔬。乔松定有藏丹处，大石仍存拜斗余。弟子苍髯年八十，养生世世授遗书。
来听归宗早晚钟，疲劳懒上紫霄峰。墨池漫叠溪中石，白塔微分岭上松。佛宇争推一山甲，僧厨坐待十方供。欲游山北东西寺，岩谷相连更几重。
万木青杉一手栽，满堂白佛九天来。涓涓石溜供厨足，矗矗山屏绕寺开。半榻松阴秋簟冷，一杯香饭午钟催。安眠饱食平生事，不待山僧唤始回。
三峡波涛饱溯沿，过桥雷电记当年。江声仿佛瞿唐口，石角参差滟滪前。应有夜猿啼古木，已将秋叶作归船。老僧未省游巴蜀，松下相逢问信然。
五老相携欲上天，玄猿白鹤尽疑仙。浮云有意藏山顶，流水无声入稻田。古木微风时起籁，诸峰落日尽生烟。归鞍草草还城市，惭愧幽人正醉眠。
家有修篁绿满轩，趋庭诗礼旧忘言。凌霜自得良朋友，过雨时添好子孙。试翦轻筠扶野步，旋收凉叶煮清樽。风流共道胜桑梓，邻里何妨种百根。
北垣荆棘旧成堆，留待公来次第开。车马已通城下路，榛芜尽付冶家灰。异时碧瓦千门合，应记红旌百度来。自笑裨谌便旷野，肩舆飞盖许追陪。
拨弃案头文字堆，晓晴山色四门开。究怀民事老虽壮，俯首山城心已灰。荆棘烧残桑柘出，狐狸去尽犬鸡来。规模先遣通蹊隧，后乘应容众客陪。
山脚侵城起阜堆，绕城徼道斩新开。𬮱阇半坏惊潮信，隍壑初深见劫灰。蚁聚千夫曾几日，鳞差万瓦看将来。史君才力轻山郡，朝论行闻急召陪。
相从万里试南餐，对案长思苜蓿盘。山栗满篮兼白黑，村醪入口半甜酸。久闻牛尾何曾试，窃比鸡头意未安。故国霜蓬如碗大，夜来弹剑似冯驩。
风格照人华省郎，江山绕郭古仙乡。漫传铅鼎八百岁，未比金钗十二行。不动歌声人已醉，旋闻诗句夜初长。簿书拨尽知余力，道院清虚顷未尝。
治剧从容缓策衔，铃轩无事日清谈。隼旟画戟明千里，纸帐绳床自一庵。金奏屡陈容客和，玉山不动看宾酣。我来邂逅逢宽政，忘却漂流身在南。
一纸新诗过雁衔，醒然何异接君谈。奉亲鱼蟹兼临海，退食琴书定有庵。一别经年真似梦，多忧不饮亦如酣。共君友契非今日，蔽芾棠阴自剑南。
远谪江湖舳尾衔，到来辛苦向谁谈。畏人野鹤长依岭，厌事山僧祇住庵。黄雀顿来成一饱，白醪新熟喜初酣。疏顽近日尤堪笑，坐任飘风去自南。
穴鼠何须窭数衔，粗官不用苦高谈。夜倾绿蚁风吹竹，昼拥黄䌷雪覆庵。每作微词还自笑，偶渐余润亦成酣。公诗精绝非伦拟，自古骚人尽在南。
燕窠泥土一春衔，惭愧封侯止立谈。旧隠尚闻存竹径，归休但要葺茅庵。钓船梦想沿溪泛，酒盏遥思向日酣。强欲迟留依幕府，吴公行恐召河南。
天教穷困欲谁衔，生事那须一一谈。自笑丰年尘满甑，不堪雨后菌生庵。士师憔悴经三黜，陶令幽忧付一酣。他日归耕若相忆，尺书频寄北山南。
黄钟巨挺两舂容，何幸幽居近学宫。坐对江山增浩气，力追齐鲁欲同风。颂诗闻道求何武，家法行看试左雄。欲伴少年游矍相，奔军惭愧恐词穷。
山脚侵城尽是台，登高处处喜崔嵬。手拈霜菊香无奈，面拂江风酒自开。幕府尊罍云里集，民家歌吹静中来。定知胜却陶彭泽，怅望篱边白日颓。
种棠经岁便成科，秋雨调匀气渐和。才力有余嫌事少，风情无限觉诗多。长松更老仍添节，古井虽深自不波。宴坐山房人岂识，一尊聊且慰蹉跎。
着籍初同阙里多，采芹先致鲁风和。欲将大策观胸胆，尽召中堂列雁鹅。终日正言何忌讳，几人余力尚委蛇。岂惟太守知为政，仍见先生善设科。
病肺秋深雾雨伤，旧缯故絮喜清凉。菊花金粟未曾吐，桂酒鹅儿空自黄。草木亦知年有闰，风霜渐近月方阳。得诗闻道维摩病，欲到毗耶言已忘。
微官终日守糟缸，风雨凄凉夜渡江。早岁谬知儒术贵，安眠近喜壮心降。夜深唧唧醅鸣瓮，睡起萧萧叶打窗。阮籍作官都为酒，不须分别恨南邦。
共喜秋深酒未醇，官曹休假不须旬。政宽境内棠阴合，讼去庭中草色新。不惜牛刀时一割，已因鼷鼠发千钧。岁终谁为公书考，岂止江西第一人。
六月江涛壁垒颓，苍崖翠甓就新台。咄嗟双阙还依旧，咫尺群山信有材。画戟风生两衙退，飞桥日出万人来。不因毁圮催兴筑，谁见雍容治剧才。
挂冠缨上已无尘，犹爱溪光碧照人。点检旧游黄石在，扫除诸念白鸥亲。一尊父老囊金尽，三径松筠生事贫。他日南公数人物，丹青添入县图新。
黄蘗春芽大麦粗，倾山倒谷采无余。久疑残枿阳和尽，尚有幽花霰雪初。耿耿清香崖菊淡，依依秀色岭梅如。经冬结子犹堪种，一亩荒园试为鉏。
细嚼花须味亦长，新芽一粟叶间藏。稍经腊雪侵肌瘦，旋得春雷发地狂。开落空山谁比数，烝烹来岁最先尝。枝枯叶硬天真在，踏遍牛羊未改香。
高人不解作生涯，唯有中堂书五车。竹简多于孔氏壁，牙签新似邺侯家。田园岂是子孙计，青紫今为里巷夸。富贵早知皆有命，君应未厌十年赊。
骚人思苦骨岩岩，百里携诗相就谈。故作微词挑迁客，不嫌春雨湿归衫。少年旧喜登高赋，老病今成见敌惭。问我近来谁复可，对君聊拟诵周南。
久欲归田计未成，羡君负郭足为生。躬耕不用千钟禄，高卧谁知万里征。已觉安闲真乐事，可怜辛苦尽浮名。隠居便作江南计，为觅佳山早寄声。
一卷新诗锦一端，掉头吟讽识芳酸。哀歌永夜悲牛角，朗咏扁舟笑杏坛。间发笙簧犹可拟，弃捐斤斧定知难。继君高韵君应笑，咀嚼归途久据鞍。
李叟仙居仍近市，黄公道院亦依城。定应昔日山林地，未有今时鸡犬声。白鹤翻飞终不返，黄冠憔悴只躬耕。试从车骑寻遗迹，恐有居人解养生。
江梅似欲竞新年，照水窥林态愈妍。霜重清香浑欲滴，月明素质自生烟。未成细实酸犹薄，半落南枝意可怜。谁写江西风物样，徐家旧有数枝传。
江南春候寒犹剧，细雨风吹作雪花。中夜窗扉初晃漾，平明草木半低斜。润催江柳排金绿，光杂山茶点绛葩。老病不堪乘晓出，纷纷能使发增华。
好雨纤纤润客衣，新来双燕力犹微。似嫌春早无人见，故待帘开掠地飞。南国花期知不远，中原寒剧未应归。养雏不怕巢成早，记取朝朝为启扉。
官局纷纭簿领迷，生缘琐细老农齐。偷安旋种十年木，肉食还须五母鸡。对酒不尝怜酤榷，钓鱼无术漫临溪。此身已分长贫贱，执爨缝裳愧老妻。
送别江南春雨淫，北方谁是子知音。性如白玉烧犹冷，文似朱弦叩愈深。万里同舟宽老病，一杯分袂发悲吟。明年榜上看名姓，杨柳春风正似今。
细雨作寒晴便暖，好风吹袂意初佳。清池解洗春心热，红艳能添醉眼花。紫竹暗生岷岫笋，山丹强比洛人家。怜渠巧与闲官便，申退来游未觉赊。
增筑园亭草木新，损花风雨怨频频。筼筜似欲迎初暑，芍药犹堪送晚春。薄暮出城仍有伴，携壶藉草更无巡。归轩有喜知谁见，道上从横满醉人。
史君欲听榜人讴，一夜江波拍岸流。父老不知招屈恨，少年争作弄潮游。长鲸破浪聊堪比，小旆逆风殊未收。角胜争先非老事，凭栏寓目思悠悠。
七岁立谈明主前，江湖晚节弄渔船。斗鸡谁识城东老，丧马方知塞上贤。生计未成归去咏，草书时发醉中颠。当年不解看齐物，气踊如山谁见怜。
春晚安舆遍浙东，永嘉别乘喜无穷。橐装已笑分诸子，吏道何劳问薛公。堂上寿樽诸掾集，室中禅论衲僧通。兴阑却返林泉去，幕府长留孝弟风。
梁苑相从簿领中，清风相逐画船东。婆娑江海凌云鹤，饮啄笼樊失渚鸿。别后丹砂迷旧诀，愁来白发变衰翁。此间诗老仍勍敌，正忆高吟酒盏空。
新秋风月正凉天，空馆相看学坐禅。满榻诗书愁病眼，隔墙砧杵思高眠。霜飞一叶凋琼玉，风绕双松奏管弦。闻道熊罴归梦数，侵天闱棘漫森然。
紫气飞空不自谋，谁怜黾勉匣中留。西山猛兽横行甚，北海长鲸何日收。星斗不堪供醉舞，蛟龙会看反重湫。功成变化无踪迹，望断中原百尺楼。
偶然倾盖接清言，不觉门前昼漏传。老病低摧方伏枥，壮心坚锐正当年。莫嫌客舍一杯酒，试论灊山三祖禅。明日程文堆几案，只应衰懒得安眠。
自恨寻山计苦迟，年过四十始知非。小轩迎客如招隠，野鸟窥人自识机。窗外竹深孤鹤下，阶前菊秀晚蜂飞。老僧战胜长幽寂，瘦骨缘何未肯肥。
只隔墙东便是家，悁悁还似在天涯。客心不耐听松雨，归信犹堪饮菊花。翦烛看书良寂寞，披沙见玉忽喧哗。自惭空馆难留客，试问姮娥稍驻车。
老去在家同出家，楞伽四卷即生涯。粗诗怪我心犹壮，细字怜君眼未花。霜落初惊衾簟冷，酒酣犹喜笑言哗。归心知有三秋恨，莫学匆匆下坂车。
门前溪水似渔家，流浪江湖归未涯。邂逅高人来说法，支离枯木旋开花。诸生试罢书如积，剧县归时讼正哗。安得骑鲸从李白，试看牛女转云车。
浊醪能使客忘家，屈指归期已有涯。鱼化昨宵惊细雨，鹿鸣他日饮寒花。已谙江上肴蔬薄，莫笑衙前鼓笛哗。太守况兼乡曲旧，会须投辖止行车。
饱食安眠愧不材，疏帘翠帟幸相陪。深居正厌银袍乱，失喜初闻铁锁开。佳句径蒙探古锦，小槽仍报滴新醅。诸人欲见风流伯，不用招呼亦自来。
先志承颜善养亲，束装骑马试为臣。酒肠天予浑无敌，诗律家传便出人。拥鼻高吟方自得，折腰奔走渐劳神。归来一笑须勤取，花发陈吴二月春。
眼前黄叶畏秋霜，耳畔啼蛩怨夜长。佳节欣闻近萸菊，清商试为奏伊凉。疏狂久笑谋生拙，贫病应怜为口忙。今日共君拼一醉，从教人道亦高阳。
江国骚人不耐秋，夜吟清句晓相投。锋藏岂愿囊中脱，尾断终非俎上羞。择地何年真得意，𫗦糟是处可同游。南迁尚有公知我，人事何须更预谋。
年来衰病正相兼，薄宦奔驰尚未厌。诗句空多浑漫兴，俗缘已重不须添。聱牙向物知难合，疏懒怜公独未嫌。时听渊明咏归去，犹应为我故迟淹。
近山不作看山计，引水新成照水庵。闭口忘言中自饱，安心度日更谁参。简编围绕穿书蠹，窗户低回作茧蚕。我亦一轩容膝住，敝裘粗饭有余甘。
疏傅思归不待时，孟轲出昼苦行迟。新诗尚许留章句，故事谁从问典彝。金马尚应堪避世，石泉未信可忘饥。不才似我真当去，零落衡茅隔雍岐。
前山积雪暮峥嵘，燕坐微闻落瓦声。共对一尊通夜语，相看万里故乡情。信归岭上寒梅远，恨极江南春草生。明日青铜添白发，且须醉睡倒灯檠。
少年高论苦峥嵘，老学寒蝉不复声。目断家山空记路，手披禅册渐忘情。功名久已知前错，婚嫁犹须毕此生。家世读书难便废，漫留案上铁灯檠。
谪官似我无归计，落第怜渠有屈声。握手天涯同一笑，倚门岁晚不胜情。黄冈俯仰成陈迹，白首蹉跎畏后生。归去且安南巷乐，莫看歌舞醉长檠。
白发忧民带减围，频闻慷慨赋将归。近传道士连三咽，久悟禅门第一机。夜永庵中诗自得，日高门外客来稀。此心素定谁能劝，祗有丁宁诏莫违。
问天乞得不訾身，屈指人间今几人。鱼纵江潭真窟宅，鹤飞松岭倍精神。清风吹雨停归骑，旧圃留花送晚春。自号白云知有意，便从丹灶拂埃尘。
风光四月尚春余，淫雨初干积潦除。古寺萧条仍负郭，闲官疏散亦肩舆。摘茶户外烝黄叶，掘笋林中间绿蔬。一饱人生真易足，试营茅屋傍僧居。
一邑忧劳水旱中，牛刀闲暇似无功。政成仍喜新蚕熟，归去还将旧橐空。清白久闻夸父老，沉埋谁为诉诸公。谪居长恨交游少，怅望肩舆又欲东。
溪上幽居少四邻，西家幸有著书人。经年食菜谁怜瘦，终日题诗自不贫。身在江湖钓竿地，心驰兰会战车尘。此行便有飞腾处，笑杀年来老病身。
夫子虽穷气浩然，轻蓑短笠傲江天。薄游到处唯耽酒，归去无心苦问田。泮上讲官殊不俗，山中老簿亦疑仙。相从未足还辞去，欲向曹溪更问禅。
芭蕉移种未多时，濯濯芳茎已数围。毕竟空心何所有，欹倾大叶不胜肥。萧骚莫雨鸣山乐，狼籍秋霜脱敝衣。堂上幽人观幻久，逢人指示此身非。
垂老闲居味更深，此身随世任浮沉。北窗未厌曲肱卧，西洛能传拥鼻吟。疋马徬徨犹寄食，敝裘安乐信无心。我今漂泊还相似，同愧高僧支道林。
故人聚散霜前叶，往事眇茫风际烟。游宦一生非有己，隠居万事不由天。崎岖槛阱方谋食，啸傲山林肯计年。赖已将心问卢老，相逢他日笑风颠。
古寺依山占几峰，精庐仿佛类天宫。三年欲到官为碍，百里相望意自通。无事佛僧何处著，人群鸟兽不妨同。眼前簿领何时脱，一笑相看丈室中。
僧老经时不出山，法堂延客未曾关。心开宝月婵娟处，身寄浮云出没间。休夏巾瓶谁与共，迎秋水石不胜闲。近来寄我金刚颂，欲指胸中无所还。
泮水秋生藻荇凉，莫窗灯火乱萤光。图书粗足惟须读，菽粟才供且自强。羽籥暗催新节物，弦歌不废近诗章。腐儒最喜南迁后，仍见西雝白鹭行。
桂酒无人寄豫章，羁愁牢落遣谁当。烹煎崖蜜真牵强，惭愧山蜂久蓄藏。江上鲙鲈橙正熟，山头吹帽菊初香。漂流异日俱陈迹，笑说过从想未忘。
落日欲没多云烟，南山暝鸦归北山。楼台城上半明灭，灯火桥头初往还。江西八月热犹在，坐中迁客头欲班。何时解网听归去，黄花白酒疏篱间。
朝来卖酒江南市，日莫归为江北人。禅老未嫌参请数，渔舟空怪往来频。每惭菜饭分斋钵，时乞香泉洗病身。世味渐消婚嫁了，幅巾绛褐许相亲。
风雨迎寒欲劳农，今年真不负元丰。盖藏共荷官无扰，眠食安知帝有功。草笠黄冠将蜡祀，羔羊朋酒亦豳风。请君早具跻堂饮，退食委蛇正自公。
病卧江干须带雪，老捻书卷眼生烟。贫如陶令仍耽酒，穷似湘累不问天。令弟近应怜废学，大兄昔许叩延年。比闻蔬茹随僧供，相见能容醉后颠。
投窜千山恨不深，扁舟夏涉气如烝。重来疋马君何事，归去飞鸿我未能。养气经年惟脱粟，读书终夜有寒灯。安心且作衰慵伴，海底鲲鱼会化鹏。
白发辛勤困小邦，尘劳坐使壮心降。河阳罢后成南圃，彭泽归来卧北窗。畦畔草生亲荷锸，床头酒熟自倾缸。因君遣我添归兴，旧有茅茨濯锦江。
壮心摧折渐无余，早岁为文老不如。登木求鱼知我拙，循窠觅兔笑君疏。清尊独酌夜方半，白发潜生岁欲除。久恐交亲还往绝，床头犹喜数行书。
井底屠酥浸旧方，床头冬酿压琼浆。旧来喜与门前客，终日同为酒后狂。老大心情今已尽，尘埃鬓发亦无光。江南留滞归何日，万里逢春思故乡。
放逐三年未遣回，复惊爆竹起春雷。祈年粗有樽中桂，寄远仍持岭上梅。莫笑牛狸抵羊酪，漫将崖蜜代官醅。二君未肯嫌贫病，犹得衰颜一笑开。
卜筑高深已有山，起居清润可无泉。穿墙白练秋声细，照屋清铜晓色鲜。已放鱼虾嫌跳掷，更除苹藻任漪涟。只应明月中霄下，长共禅心相向圆。
清溪似与隠君谋，故入堂前漫不收。盥手从今休汲井，浮觞取意便临流。花漂涧谷来应远，石激琴筝久未休。莫把朱栏强围绕，山家事事要清幽。
山似高人长远人，不登高处见无因。筑台土石无多子，照眼峰峦得许新。阵马奔腾时绝远，风涛舒卷忽无垠。白云自是逃名处，犹恐此中藏隠沦。
临池濯足惜泉清，缨上无尘且强名。横木为桥便独往，结茅依岛类天成。往还渐少人谁识，寝食无为身转轻。有似三吴朱处士，钓鱼谁与话西征。
归去携家住白云，云中猿鹤许同群。陶公酒后诗偏好，疏傅金余客屡醺。芒𪨗潜行逐渔钓，壶浆时出劳耕耘。却看人世应微笑，未熟黄粱昼梦纷。
潦倒形骸山上樗，每经风雨辄凋疏。劳君为写支离状，异日长看老病初。落笔纵横中自喜，赋形深稳妙无余。偶然挂壁低头笑，俱幻何妨彼亦如。
久遭客禁往还稀，风雨萧条只自知。春色有情犹入眼，客愁无赖巧侵眉。山僧寄语收茶日，野老留人供社时。久住不须嫌寂寞，此间偏与拙相宜。
强将羔雁聘黄晞，破褐疏巾倚夕晖。礼律纵横开卷尽，虀盐冷落待贤非。日高几案弦歌罢，夜永窗扉灯火微。犹喜江边莫春近，舞雩风雨得同归。
宿雨晴来春已晚，众花飘尽野犹香。舞雩便可同沂上，饮禊何妨似洛阳。新圃近闻穿沼阔，涨江初喜放舟长。年来簿领萦人甚，何计相随入醉乡。
春寒渐欲减衣绵，雨势冥冥水拍天。一局无言消日永，新诗得意许人传。惜花田地应慵扫，护笋藩篱可细编。好事报君知我喜，同官欲到得闲眠。
新竹依墙未出寻，墙东桃李却成林。池塘草长初饶梦，村落鶑啼恰称心。江满船头朝欲转，泥融屐齿莫尤深。闭门怜子成书癖，试买村醪相伴斟。
眼看东邻五亩花，茅檐竹户野人家。过墙每欲随飞蝶，归舍谁怜已莫鸦。幽客偶来成晚饭，野僧何日寄新茶。三年气味长如此，归计迟迟也自嘉。
北园春草径微微，未用频教剪棘茨。蜂阵纷纷初养蜜，鶑巢浅浅欲生儿。客情流水兼山远，归梦游丝向日迟。懒病相将浑欲惯，赖君索我强裁诗。
水竹遮藏自一川，日高茅屋始炊烟。犬牙舂米新秋后，麦粒烝茶欲社天。冠盖只今成弃物，杉松他日记栽年。定应笑我劳生在，卯睡闻呼衣为颠。
十载劳思寤寐间，新诗态度比云烟。清风吹我无千里，明月随人共一天。归去林泉应避暑，北征道路恐经年。与君共愧知时鹤，养子先依黑柏颠。
一时冠盖盛临川，直亮推公益友先。淡泊朱丝初少味，萧疏翠竹久弥鲜。崎岖处世曾何病，奔走成功亦偶然。天理更疏终不失，雍雍今见子孙贤。
五月扁舟忆过门，哀怜逐客为招魂。开樽不惜清泉洁，挥汗相看白雨翻。病起清言惊苦瘦，归休尺牍尚相存。秋风洒涕松楸外，谈笑犹疑对竹轩。
江城漂泊最多时，邂逅谁令长者期。得坎浮槎应有命，投林惊鹊且安枝。何年笑语还留客，终日勤劳数问儿。铃阁清虚非此比，秋风归兴恐非宜。
怜君多病仍经暑，笑我微官长坐曹。落日东轩谈不足，秋风北棹意空劳。懒将词赋占挂臆，频梦江湖把蟹螯。笔砚生尘空度日，他年何用继离骚。
同罪南迁惊最远，乘流北下喜先归。谓言一笑秋风后，却顾千山驿路非。岭外云烟随梦远，江边鱼蟹为人肥。还家嫁女都无事，卧读诗书尽掩扉。
种竹成丛杉出檐，三年慰我病厌厌。剪除乱叶风初好，封植孤根笋自添。高节不知尘土辱，坚姿试待雪霜沾。属君留取障斜日，仍记当年此滞淹。
滕王阁在谁携手，徐孺湖宽可放情。楚客解书南国恨，秦筝助发上林鶑。系匏独负杯中物，拥鼻知逢洛下生。问得长须添梦想，蓬窗灯火达天明。
东墙瘦菊早开花，九日金钿已自嘉。黍麦候迟初响瓮，米盐法细未还家。泼醅昨夜惊泉涌，洗盏今晨听妇夸。归采茱萸重一醉，不须怪问日时差。
向日堂东一室存，竹为窗壁席为门。心如白月光长照，气结丹砂体自温。饭软莫嫌红米贱，酒香故取泼醅浑。他年一笑同谁说，伴我三年江上村。
江城寒气入肌肤，得告归来强自扶。五马独能寻杜老，一床深愧致文殊。体虚正觉身如幻，谈剧能令病自无。明日出门还扰扰，年来真畏酒家垆。
东邻修竹野僧家，乱柳枯桑一径斜。逐客惯曾迂短策，使君何事驻高牙。萧条已似连村坞，邂逅应容设晚茶。惭愧病夫无气力，隔墙空听吏兵哗。
兰生幽谷无人识，客种东轩遗我香。知有清芬能解秽，更怜细叶巧凌霜。根便密石秋芳早，丛倚修筠午荫凉。欲遣蘼芜共堂下，眼前长见楚词章。
灯光欲凝不惊风，月色初晴若发蒙。羁客不眠诗未就，游人半醉夜方中。荒城熠耀相明灭，野水芙蓉乱白红。知欲访僧同寂寂，应怜病懒畏爞爞。
宿雨初干试火城，端居无计伴游行。厌看门外繁星动，想见僧窗一点明。老罢逢春无乐事，梦回孤枕有乡情。重因佳句思樊口，一纸家书百镒轻。
桃李城东近不遥，偶闻花发喜相邀。断桥似欲妨佳思，好雨犹能借此朝。随分开樽依绿草，偶然信马及余瓢。重来莫道无闲暇，紫燕黄鹂日渐娇。
白首青衫仍隠居，晚抛环堵就安舆。生刍忽改烝尝地，函丈空悲讲解余。弟子玙璠相照耀，儿孙松桂共扶疏。我来恨不瞻遗老，空怪乡邻尽读书。
六月长桥断不收，朱栏初喜映春流。虹腰宛转三百尺，鲸背参差十五舟。入市樵苏看络绎，归家盐酪免迟留。病夫最与民同喜，卯酉匆匆无复忧。
少年漂泊马光禄，末路骞腾朱会稽。儒术远追齐稷下，文词近比汉京西。平生碑版无容继，此日铭诗谁为题。试数庐陵门下士，十年零落晓星低。
溪上浮花片片轻，溯流登岸得山行。僧房幽绝云居小，春日阴晴野色明。永远林栖真有道，溺沮耕养亦忘情。此身此意何年遂，空使常谈笑老生。
中年闻道觉前非，邂逅仍逢老顺师。搐鼻径参真面目，掉头不受别钳锤。枯藤破衲公何事，白酒青盐我是谁。惭愧东轩残月上，一杯甘露滑如饴。
远谪劳君两度行，复将文字试平衡。干时岂为斗升禄，闻道应忘宠辱惊。未了新书谁与读，重留佳句不胜情。决科事毕知君喜，俗学消磨意自清。
公来十日坐东轩，手自披云出朝日。山川满目竟何有，波浪翻天同一湿。诸门迭出惊异状，间道怀归终旧壁。此行千里隔江河，何人更问维摩疾。
野人性似修行僧，长愿幽居近林麓。南迁无计脱簪组，西归谁为栽松竹。头上白云即飞盖，耳畔清泉当鸣玉。洛川犹是冠盖林，更愿高飞逐黄鹄。
东西南北无住身，羯末封胡四男子。雕锼不遣治章句，烂熳先令饱文字。疏慵嗟我厉之人，生子夜中惟恐似。传家粗足不愿余，同驾柴车还我里。
老怯江边瘴疠乡，城东时喜到公房。历言五藏如经眼，欲去三彭自有方。身厌远游安静默，术因多病更深长。时时为我谈尊宿，曾入南公古道场。
数间茅屋久蹉跎，四见秋风入薜萝。北棹偶然追雁羽，南公谁复伴渔蓑。三年贾傅惊吾老，九岁刘郎愧尔多。此去仍家江海上，不妨一叶弄清波。
坐看酒垆今五年，恩移岩邑稍西还。他年贫富随天与，何日身心听我闲。山栗似拳应自饱，蜂糖如土不须悭。仲卿意向桐乡好，身后烝尝亦此间。
山中十月定多寒，才过开炉便出山。堂众久参缘自熟，郡人迎请怪忙还。问公胜法须时见，要我清谈有夜阑。今夕客房应不睡，欲随明月到林间。
窜逐深山无友朋，往还但有两三僧。共游渤澥无边处，扶出须弥最上层。未尽俗缘终引去，稍谙真际自虚澄。坐令颠老时奔走，窃比韩公愧未能。
五年依止白莲社，百度追寻丈室游。睡待磨茶长展转，病蒙煎药久迟留。赞公夜宿诗仍作，巽老堂成记许求。回首万缘俱一梦，故应此物未沉浮。
短舫漂浮真似叶，小蓬低浅仅如巢。幽吟但觉山川走，困睡不知风雨交。红饭白醪供醉饱，青蓑黄箬可缠包。一竿鹤发他年事，万斛龙骧任见嘲。
宦游欲学林间鹊，每到新年旋叠巢。蓬箬笼船聊似屋，渔樵把臂便成交。不妨袖里携诗卷，尚可床头置药包。古史欲成身愈困，客来未免答讥嘲。
一叶追随鱼与龙，红粳白酒幸年丰。也知山色遥相待，苦畏君诗欲见攻。乘兴风帆终日去，寻幽蜡屐及春同。请君先入开先寺，待濯清溪看玉虹。
寒鱼得汕便为家，两两方舟载小车。谋食旋遭芳饵误，求安仍值积薪遮。情存未免人先得，欲尽要令物莫加。身似虚舟任千里，世间何处有罦罝。
北风江上落潮痕，恨不乘舟便到门。楼观飞翔山断际，松筠阴翳水来源。升堂猿鸟晨窥坐，乞食帆樯莫绕村。谁道溪岩许深处，一番行草认元昆。
五老高闲不入城，开轩肯就史君迎。坐中莫著闲宾客，物外新成六弟兄。云气飘浮衣袂举，泉流洒落佩环声。岌然终日俱无语，静寿相看意自明。
当年五月访庐山，山翠溪声寝食间。藤杖复随春色到，寒泉顿与客心闲。岩头悬布煎茶足，峡口惊雷泛叶悭。待得前村新雨遍，扁舟应逐好风还。
忆自栖贤夜入城，道边兰若一僧迎。偶然不到终遗恨，特地来游慰昔情。海外声闻安至此，堂中天鼓为谁鸣。匆匆复向深山去，一盏醍醐饱粟罂。
此山岩谷不知重，赤眼浮图自一峰。芒𫏋随僧践黄叶，晓光消雪堕长松。石泉试饮先师锡，午饭归寻下寺钟。胜处转多浑恐忘，出山惟见白云浓。
淮阳学舍旧相依，常诵曹溪第一机。却到江西心有悟，回看过去事皆非。孤舟远适身如寄，二顷躬耕道自肥。欲看齐山君去否，闲中徒侣近来稀。
社瓮壶浆接四邻，肩舆拄杖试红尘。惯眠林下三竿日，来看城中万井春。世上升沉无限事，樽前强健不资身。经过已足知公政，长见车中有老人。
行年五十治丘民，初学催科愧庙神。无限青山不容隠，却看黄卷自怜贫。雨余岭上云披絮，石浅溪头水蹙鳞。指点县城如手大，门前五柳正摇春。
石门南出众山巅，沃壤清溪自一川。老令旧谙田事乐，春耕正及雨晴天。可怜鞭挞终无补，早向丛祠乞有年。归告仇梅省文字，麦苗含穗欲蚕眠。
偶来山邑便成家，惭愧潘生满县花。想见清樽槛边饮，尚留佳句壁间夸。根株未老年年好，艳色方秾日日加。闻道北游无意味，春深河上足风沙。
高情不奈簿书围，行揖青山肯见随。绿野逢花将尽日，清樽迨我正闲时。檐间双燕欲生子，叶底新梅初满枝。笑杀华阳穷县令，床头酒尽只嚬眉。
半亩清池藻荇香，一双㶉𫛶竞悠扬。来从碧涧巢安在，飞过重城母自将。野鸟似非官舍物，宰君昔是钓鱼郎。直言愧比奇章老，得县无心更激昂。
对案青山云气腾，天将隙地养无能。窗扉迎署梅将溜，虚市无人冷欲冰。寂默忘言惭社燕，毰毸困睡比春鹰。深知大府容衰病，复值年来蚕麦登。
可怜衰病孰为媒，私喜邻邦得俊才。玉案愧无酬锦绣，木瓜却用报琼瑰。风流似欲传诸谢，格律犹应学老梅。始信山川出才士，扁舟新自宛溪来。
勉强冠裳四十余，同官早岁亦山居。朝来过我三竿日，袖有幽僧数纸书。家住一廛何计反，官供五斗未应无。闻渠秋后来相访，脱粟藜羹只自如。
连宵暑雨气如秋，过客不来谁与游。赖有澹台肯相顾，坐令彭泽未能休。琴疏不办弹新曲，学废谁令致束修。惭愧邑人怜病懒，共成清净劝迟留。
偶成三日寒兼热，知是多闻力未全。却问药王求妙剂，惭非摩诘已虚圆。劳公强说修行渐，顾我方为病垢缠。应是床头有新酒，欲邀佳客故留连。
一经寒热攻骸骨，正似兵戈过室庐。柱木支撑终未稳，筋皮收拾久犹疏。芭蕉张王要须朽，云气浮游毕竟虚。赖有衣中珠尚在，病中点检亦如如。
冷枕单衣小竹床，卧闻秋雨滴心凉。此间本净何须洗，是病皆空岂有方。示疾维摩元自在，放身南岳离思量。病根欲去真元在，中夜梦游何有乡。
南看城市北看山，每到令人意豁然。碧瓦千家新过雨，青松万壑正生烟。经秋卧病闻斤响，此日登临负酒船。径请诸君作佳句，壁间题我此诗先。
谁安双岭曲弯弯，眉势低临户牖间。斜拥千畦铺渌水，稍分八字放遥山。愁霏宿雨峰峦湿，笑卷晴云草木闲。忽忆故乡银色界，举头千里见苍颜。
来时稻叶针锋细，去日黄花黍粒粗。久病终惭多敝政，丰年犹喜慰耕夫。青山片片添红叶，渌水星星照白须。东观校雠非老事，眼昏那复竞铅朱。
槛外甘棠锦绣屏，长松何者擅亭名。浮花过眼无多日，劲节凌寒尽此生。暗长茯苓根自大，旋收金粉气尤清。长官不用求琴谱，但听风吹作弄声。
黑龟赤凤早逢师，白发苍颜老不衰。丹鼎一丸深自秘，紫芝三叶却先知。烟熏晴日云容薄，色凝秋霜玉性奇。何日刀圭救羸病，尽芟荆棘种交梨。
潮来海若一长呼，潮去萧条一吸余。初见千艘委泥土，忽浮万斛溯空虚。映山少避曾非久，借势前行却自如。天地尚遭人意料，乘时使气定粗疏。
疋练萦回出海门，黄泥先变碧波浑。初来似欲倾沧海，正满真能倒百源。流枿飞腾竟何在，扁舟睥睨久仍存。自惭不作山林计，来往终随万物奔。
候潮门外王居士，平昔交游遍海涯。本种杉松为老计，晚将亭榭付邻家。为生有道终安隠，好事来游空叹嗟。犹有东坡旧诗卷，忻然对客展龙蛇。
吴越朝天功在民，当年卿相亦仁人。曾孙终与元丰政，故老犹知异代因。吏治清明开白日，文词俊发吐青春。邺都从事堂中客，涕洒高原柏子新。
平生使气坐生风，徐叩方知学有功。应奉读书无复忘，虞翻忤物自甘穷。埋根射策久弥奋，投老为邦悍莫攻。坟木未须惊已拱，少年我亦作衰翁。
淮南鱼米年年贱，直便归休无俸钱。锦背图书何益事，尘生弦筦正参禅。逢人未废一樽酒，送客长随百里船。世上得如君自在，不须开府事开边。
肩舆袅袅渡浮梁，吏隠知君寄一仓。十里遥看飞皂盖，小轩相对有壶浆。清霄往往投车辖，永日霏霏散篆香。留滞淮南久仍乐，莫年何意复为郎。
万斛尘飞日为霾，无心退食自成斋。梅生红粟初迎腊，鱼跃银刀正出淮。卧病空看帆度碛，诵诗犹记雪填阶。夹河南北俱形胜，且借高城作两崖。
岁晚河冰留画船，一轩修竹喜萧然。诗词温厚新成格，道论精微近入禅。病后不胜清醑酽，别时仍得旧书传。欲成古史须咨考，陋巷何因接尺椽。
彭城寺壁看诗来，颜氏瓢樽偶共开。茅屋未完先凿沼，竹林成后想宜梅。新诗妙绝难为继，高论微低得共陪。第一词人生不识，兹行尚喜揖君才。
留滞江湖白发生，西归犹苦冻峥嵘。春风未到冰先解，河水初深船自轻。去国偶然经昼梦，逢人稍欲问都城。羁鸿共有成行喜，双鲤应将尺素迎。
懊恼河冰散复生，徂年近已失峥嵘。身留短舫厌厌睡，目送飞鸿一一轻。引纤低徊疑上坂，打凌辛苦甚攻城。东风怜我归心速，稍变杨梢百里迎。
叠石初成得赐环，未应苔藓上苍颜。据鞍华岳旌旄里，回首淮山梦想间。烽火日传西塞静，丘陵应伴壮心闲。终南太白皆公有，肯向庭中更作山。
岷山招我早归来，剑阁横空未易回。北叟忽惊𫛸鴂晚，西辕欲及海棠开。避仇赋客亲耕耒，因乱诗翁著酒杯。但爱江山无一事，为言父老莫相猜。
掖垣初罢斧斤响，栋宇犹闻松桂香。江海𫏐来俱野客，云霄并直愧华堂。月明似与人烟远，风细微闻禁漏长。谏草未成眠未稳，始知天上极清凉。
射策当年偶一时，对床夜雨失前期。庐间还往无多地，梦里追寻亦自疑。螭墨屡干朝已久，囊封希上出犹迟。茅檐半破松筠老，归念萧然欲语谁。
京洛东游岁月深，相逢初喜解微吟。梦中助我生池草，别后同谁饮竹林。文字承家怜女在，风流似舅慰人心。便将格律传诸弟，王谢诸人无古今。
日日南风夜气烦，一声鸣𫎳万人看。禁沟飞水清黄道，凉殿分冰遍从官。急雨未成昏观阙，微飙稍觉泛和銮。相看挥汗尘埃里，散发何人旧不冠。
放浪江湖久惰慵，安排谁置从官中。粗疏空与延和对，开纳初还贞观风。二鄙兵消真帝力，四方雨足自天功。时将一勺倾沧海，漫使人知达四聪。
楚蟹吴柑初著霜，梁园官酒试羔羊。老如计相非无齿，清似留侯未却粮。杖屦稍通宾客过，殽蔬要遣子孙尝。诏书委曲如公意，幕府新除朱绂郎。
朱绂还家罢倚门，留都无事最宜亲。下车趋走惊邻舍，决狱平反慰老人。相见只今多邂逅，旧游他日半埃尘。何年重起扁舟兴，会作东湖十日宾。
归念长依落日边，壶浆今见逆新官。声传已觉讴歌遍，身到前知政令宽。民病贤人来已暮，时平蜀道本无难。明年我欲修桑梓，为赏庭前荔子丹。
脱遗章句事经纶，满腹龙蛇自屈伸。南驾威声传绝域，西征旧恨失奸臣。空留谏疏惊颓靡，终托诗词话苦辛。直气如云未应尽，一双嗣子亦骐𬴊。
济南风物在西湖，湖上逢公初下车。谈笑樽前伏齐虏，旌旗门外听除书。一封未奏先焚草，三黜归来便种蔬。泪落西堂歌酒地，杉松空见岁寒余。
风波定后得西归，乌鹊喧呼里巷知。未熟黄粱惊破梦，相看白发信乘危。豚肩尚有冬深味，蚕器应逢市合时。父老为公留腊酒，不须犹唱式微诗。
怀印徒行尚故衣，邸中掾史见犹疑。千人上冢乡关动，五马行春雨泽随。醉里坠车初未觉，道中破甑复谁悲。西行漫遣亲朋喜，早赋陶翁归去诗。
天街雪霁初通驷，禁籞冰开渐跃鱼。十尾烦君穿细柳，一杯劝我芼青蔬。寒樽独酌偶逢客，佳句相酬不用书。江海归来叨禁近，空令同巷往来疏。
矫矫公孙才不贫，白驹冲雪喜新春。忽过银阙迷归路，误认瑶台寻故人。访我不嫌泥正滑，留君深愧酒非醇。归时九陌铺寒月，清绝空教仆御颦。
扬州繁丽非前世，城郭萧条却古风。尚有花畦春雨后，不妨水调月明中。东都甲第非嫌汝，北牖羲皇自属翁。清洛放船经月事，急先𫛸鴂绕芳丛。
流落江湖东复西，归来未洗足间泥。偶随鹏翼培风上，时得衙香满袖携。落笔逡巡看儤直，醉吟清绝许分题。相望鲁卫虽兄弟，终畏邻封大国齐。
掖垣不复限东西，宾客来冲雾雨泥。白酒黄封开潋滟，朱樱青笼落提携。五花愧我连书判，三道高君免试题。谁遣松蒿同一谷，凌云他日恐难齐。
家声远继河西守，游宦多便岭外官。南海无波闲斗舸，北堂多暇得羞兰。忽闻常棣歌离索，应寄寒梅报好安。它日扁舟定归计，仍将犀玉付江湍。
万人齐仗足声匀，翠辇徐行不动尘。夹道欢呼通老稚，从官杂遝数徐陈。旌旗稍放龙蛇卷，旒冕初看日月新。天遣雨师先洒道，农夫不复误占辛。
衣冠双日款蓬莱，帘脱琼钩扇不开。清晓逮惊三殿启，翠华遥自九天来。晨光稍稍侵黄盖，瑞雾霏霏著禁槐。千两翟车观礼罢，归时满载德风回。
病起江南力未匀，强将冠剑拂埃尘。木鸡自笑真无用，刍狗何劳收已陈。行从銮旗风日细，侧听庙乐管弦新。谁知四载勤劳后，并举成功祚泣辛。
宸心恻恻念污莱，南籞西池闭不开。长乐鸣鞘千乘出，顾成荐鬯万方来。从臣暗泣新宫柳，父老行依辇路槐。双阙影斜朱户启，都人留看属车回。
还家未暇拂尘衣，携被重来趁落晖。省户鸣驺久分散，宫槐栖鹊共翻飞。周庐见月风霾静，斜汉横空星斗稀。多病心身怯清禁，故山依约梦西归。
已收蚕麦无多日，旋喜山川同一云。禾黍趁时青覆垅，池塘流润渌生文。两宫尚废清晨集，中禁初消永夜薰。仓粟半空民望足，深耕疾耨肯忘君。
得郡迎亲愿不违，书来无复寄当归。马驰未觉西南远，乌哺何辞日夜飞。湖水欲平官舍好，茶征初复讼氓稀。平反闻道加餐饭，五裤应须换破衣。
竹迷谁定知迷否，趁取滂沱好雨初。栽向凤池吹律处，𣃁从芸阁杀青余。迎风一啸朝回早，弄月相差直宿疏。应怪籍咸林下客，相看不饮作除书。
帘深巧为隔朝暾，竹密时能引雀喧。朝罢宿酲还续梦，静中诸妄稍归根。坐曹闻道仍分省，出沐谁当与比轩。竹簟茅檐它日事，重因遗咏记君恩。
君恩赐告许归来，雨后中庭有绿苔。起问日高三丈久，卧闻车过九门开。泥封连日传新语，腕脱知君有轶才。待得晴干追后乘，未应尘土热如灰。
温恭天赋此心良，惠爱人知政术长。井水无波任瓶绠，牛刀投隙应宫商。分符出遍名城守，携被归从华省郎。不到汝阴遗恨远，坐令湖水减清光。
早岁相从能几时，淮阳花发正游嬉。鸣弓矍相人如堵，席地沧浪柳作帷。十载旧游真是梦，一时佳客尚存谁。遥闻葬日车千两，渍酒绵中寄一悲。
度岭当年惜远行，过淮今日似前生。留连秋思江侵海，摇荡春心花满城。欲寄尺书慵把笔，偶闻佳句独含情。何时复看清虚会，醉听秦筝促柱声。
一经空记弟传兄，旧德终惭比长卿。扈驾联翩来接武，登科先后忆题名。竹林共集连诸子，棣萼相辉赖友生。它日都门俱引去，不应广受独华荣。
霜风瑟瑟卷梧蕉，燕处超然夜寂寥。羽客信来丹鼎具，石淙梦断水声遥。赤松作伴谁当见，黄鹄高飞未易招。剑履终身定何益，勤劳付与沛中萧。
爱君忧世老弥深，特操要须得失临。晚岁飞腾推有德，故乡安稳信无心。小邦近似西山隠，元气终当北斗斟。圣主方求三世旧，老臣何止一遗簪。
贺老稽山去不还，镜湖独棹钓鱼船。南来太白寻无处，却作郎官又几年。岱下迎鸾惊典谒，蒙山施药愍耕田。试穷脚力追行迹，亦使今生识地仙。
振鹭纷纷未著行，初从江海觇清光。卷声风雨中庭起，笔势云烟累幅长。病眼尚能分白黑，众毛空复数骊黄。禁中已许公孙第，得失何私物自忙。
衰病相侵眼渐昏，青灯细字苦劳神。遍看大轴知无力，听诵奇篇赖有人。前日鼓旗闻苦战，明朝雷雨出潜鳞。殿庐困极唯思睡，却忆登科似后身。
羸病不堪金束腰，永怀江海旧渔樵。对床贪听连宵雨，奏事惊同朔旦朝。大耿功名元自异，中茅服食旧相要。一封同上怜狂直，诏许昌言赖有尧。
春初戎马掠河壖，属国仓皇不解鞍。未免驱民馈边食，旋闻奉使辍郎官。年高转觉精神胜，虑稳要令事业安。持节近看葱岭雪，拥裘应惯雁门寒。
扬雄老病久思归，家在成都更向西。邂逅王孙驰驿骑，丁宁父老问耕犁。禅房何处不行乐，壁像君家有旧题。德厚不妨三世将，时平空见万夫齐。
垣中不减台端峻，池上来从柱下严。同直旧曾连月久，𫏐来还喜二公兼。直言已许侵弹奏，新告行闻振滞淹。顾我粗官何所与，西曹只合论茶盐。
早岁同科止六人，中年零落半埃尘。却将旧学收新进，几误今生是后身。肮脏别都遗老骥，沉埋秘府愧潜鳞。怜君尚胜刘蕡在，白首诸侯呼上宾。
登朝已老似王阳，脱叶何堪雾雨凉。案上细书憎蚁黑，禁中新酒爱鹅黄。临阶野菊偏能瘦，倚槛青松解许长。仕宦不由天禄阁，坐曹终日漫皇皇。
沿边壮士生食肉，小来骑马不骑竹。翩然赤手挑青丝，捷下巅崖试深谷。牵入故关榆叶赤，未惯中原暖风日。黄金络头依圉人，俯听北风怀所历。
铜镮玉锁闭空堂，腕脱初惊笔札忙。红烛遥怜风雪暗，黄封微泻桂椒香。光明坐觉幽阴破，温暖深知覆育长。明日白麻传好语，曼声微绕殿中央。
枯木无枝不记年，寒灰谁遣强吹然。南迁不折知非妄，未老求闲愈觉贤。屡出诗章新管籥，偶开画卷小山川。簿书填委惭君甚，拨去归来粗了眠。
帝子乘鸾已列仙，遗芳留得众孙贤。俊科蚤与寒儒竞，禁从终偿白发年。辇路联镳惊往事，圃田回首泣新阡。旧闻推历知天命，看熟黄粱定洒然。
小床卧客笑元龙，弹铗无舆下舍中。五马不辞分后乘，轻裘初许敝诸公。随人射虎气终在，徒步白头心颇同。遥想据鞍横槊处，新诗一一建安风。
黄华已向初旬见，白酒相携九日尝。萸少一枝心自觉，舂同斗粟味终长。兰生庭下香时起，玉在人前坐亦凉。千里使胡须百日，𫏐将中子治书囊。
还君横卷空长叹，问我何年便退休。欲借岩阿著茅屋，还当溪口泊渔舟。经心蜀道云生足，上马胡天雪满裘。万里还朝径归去，江湖浩荡一轻鸥。
朔雪胡沙试此身，青罗便面紫狐巾。拥旜代北随飞雁，顿足江东有卧麟。欺酒壶冰将送腊，照溪梅萼定先春。汉家五饵今方验，更愧当年叹息人。
北国亦知岐有夷，何尝烽火报惊危。拥旜绝漠闻嘉语，缓带临边出好诗。约我一樽迎嗣岁，待君三馆已多时。从今无事唯须饮，文字声名人自知。
平世功名路甚夷，不劳谈说更骑危。早年拭目看成赋，近日收心闻琢诗。古锦屡开新得句，敝貂方竞苦寒时。南还欲向春风饮，塞柳凋枯恐未知。
赵北燕南古战场，何年千里作方塘。烟波坐觉胡尘远，皮币遥知国计长。胜处旧闻荷覆水，此行犹及蟹经霜。使君约我南来饮，人日河桥柳正黄。
城里都无一寸闲，城头野水四汗漫。与君但对湖光饮，久病偏须酒令宽。何氏沟塍布棋局，李君智略走珠槃。应存父老犹能说，有意功名未必难。
霜须顾我十年兄，朔漠陪公万里行。骈马貂裘寒自暖，连床龟息夜无声。同心便可忘苛礼，异类犹应服至诚。行役虽劳思虑少，会看梨枣及春生。
独卧绳床已七年，往来殊复少萦缠。心游幽阙乌飞处，身在中原山尽边。梁市朝回尘满马，蜀江春近水浮天。枉将眼界疑心界，不见中宵气浩然。
笑语相从正四人，不须嗟叹久离群。及春煮菜过边郡，赐火煎茶约细君。日暖山蹊冬未雪，寒生胡月夜无云。明朝对饮思乡岭，夷汉封疆自此分。
行祠寂寞寄关门，野草犹知避血痕。一败可怜非战罪，太刚嗟独畏人言。驰驱本为中原用，尝享能令异域尊。我欲比君周子隠，诛彤聊足慰忠魂。
孤城千室闭重𬮱，苍莽平川绝四邻。汉使尘来空极目，沙场雪重欲无春。羞归应有李都尉，念旧可怜徐舍人。会逐单于渭桥下，欢呼齐拜属车尘。
南辕初喜去龙庭，入塞犹须阅月行。汉马亦知归意速，朝旸已作故人迎。经冬舞雪长相避，屈指新春旋复生。想见雄州馈生菜，菜盘酪粥任纵横。
春到燕山冰亦消，归骖迎日喜嫖姚。久行胡地生华发，初试东风脱敝貂。插髻小幡应正尔，点槃生菜为谁挑。附书勤扫东园雪，到日青梅未满条。
国老无心岂为身，五年朝谒慰簪绅。元臣事业通三世，旧将威名服四邻。遍阅后生真有道，欲谈前事恐无人。比公惟有凌云桧，岁岁何妨雨露新。
齐鲁元勋古太师，寂寥千载恐无之。昔归𫏐缩经邦手，复起还当问道时。入谒何曾须掖侍，到家依旧拥旌麾。孔公灵寿固应在，秋晚香山访佛祠。
西都风物汉唐余，天作溪山养退居。盈尺好花扶几杖，拂天修竹倚庭除。白头伴侣谁犹健，率意壶飧久已疏。我欲试求三亩宅，从公它日赋归欤。
雷雨连年起卧龙，穆然台阁有清风。一时画诺虽云旧，此日都俞本自公。松竹经霜俱不改，盐梅共鼎固非同。一篇和遍东西府，六律更成十二宫。
一卧怜君三十朝，呼医仍苦禁城遥。灵根自逐新阳发，病枿从经野火烧。吻燥未须寻曲糵，囊空谁与典𫄨蕉。何时匹马随街鼓，睡起频惊髀肉消。
尘垢污人朝复朝，病中吟啸夜方遥。长空雁过疑相答，虚幌萤飞坐恐烧。稍觉新霜试松竹，未应寒雨败梧蕉。从来百炼身如剑，火灭重磨未遽销。
壮年得疾势能支，不废霜螯左手持。渐喜一杯留好客，未应五斗似当时。口中舌在时闻句，雪里心安不问师。去卧淮阳从病守，功名他日许君期。
老去生经废不行，镜中白发见空惊。解将冲气通枯指，易甚新阳发旧茎。一悟少年难久恃，不妨多病却长生。文章缪忝追前辈，服食从来亦强名。
未识吾君龙凤章，诸儒望幸久南庠。辇回原庙初移跸，鹭集西雝已著行。执爵稍前疑问道，献琛不日数来王。从官始悟熙宁意，遗我亲临见肯堂。
懒从朝谒事骖𬴂，此去高眠罢倒衣。诏许敲门访耆旧，天教筑室俟来归。肩舆尚肯追春色，鼓缶何妨傲夕晖。所至成家即安隠，武昌谁乞钓鱼矶。
南窜逢公弄水亭，北归留我阖闾城。壮年不见日千里，余论犹惊敌万兵。简册何人知造膝，边防触处竦先声。伤心系舸城东地，目断安知有死生。
十年初见范公园，知与钱塘结弟昆。乐易向人无不可，疏慵怜我正忘言。南迁却返逢北渡，远聘相过适近藩。无复放怀哗笑语，挽诗空寄泪潺湲。
思颍求归今几时，布衣犹在老刘师。龙章旧有世人识，蝉蜕惟应野老知。昔葬衣冠今在否，近传音问不须疑。曾闻圯上逢黄石，久矣留侯不见欺。
道人偶许俗人知，法喜非妻解养儿。夜久金茎添沆瀣，室虚宝月映琉璃。远来醉侠匆匆返，近出诗仙句句奇。独怪区区践绳墨，相逢未省角巾欹。
许君马老共一邦，西山断处流蜀江。谁令十载重渡泷，滩头旧寺晨钟撞。乱流赤脚记淙淙，道俗自谓丹霞庞。便令筑室修畦矼，往还二老筇一双。
南过庾岭更千山，烝润由来共一天。云塞虚空雨翻瓮，江侵城市屋浮船。东郊晚稻须重插，西舍原蚕未及眠。独棹扁舟趁申卯，米盐奔走笑当年。
客到炎陬喜暂凉，江吹虚阁雨侵廊。回看野寺山溪隔，卧觉晨炊稻饭香。荔饷深红陋樱枣，桂醅淳白比琳琅。思移峤北应非晚，未省南迁日月长。
宦游阅尽山川胜，归老方知气味真。歌哭不移身自稳，往还无间语尤亲。永怀前辈无因见，犹喜诸郎有此人。千岁展禽风未改，不加雕琢世称珍。
邑居欲尽溪山好，不作层楼无奈何。岩谷满前收蜡屐，漪涟极目卷渔蓑。安心已得安身法，乐土偏令乐事多。千里筠阳犹静治，还家一笑定无他。
绿盖红房共一池，一双游女巧追随。镜中比并新妆后，风际携扶欲舞时。露蕊暗开香自倍，霜蓬渐老折犹疑。殷勤画手传真态，道院生绡数幅垂。